Ðe Wònyo Be Mata Nu Ðe Ŋutia? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hindi Hungarian Iban Igbo Iloko Indonesian Italian Italy Tokunɔgbe Japanese Kazakh Kazakh (Arabic) Kikaonde Kinyarwanda Kirghiz Kirundi Kongo Korean Latvian Lingala Lithuanian Malagasy Malay Malayalam Maltese Mexico Tokunɔgbe Myanmar Norwegian Nzema Polish Portuguese Portuguese (Portugal) Punjabi Romanian Russian Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tiv Tsonga Turkish Ukrainian Uzbek Uzbek (Roman) Vietnamese Welsh Wolof Xhosa Yoruba\nNu ka tae wòdzɔa dzi na amewo?\nNya kawoe wòle be nàbia ɖokuiwò?\nBiblia me mɔfiame kawo ŋutie nàbu?\nÐekakpui si woyɔna be Ryan gblɔ be: “Ewɔna nam be nutata nyakpɔ aɖe ŋutɔe nu siwo wotana ɖe ŋuti la dometɔ aɖewo nyena.”\nSusu si tae nèdi be yeata nu ɖe ŋuti ɖo la ate ŋu akpɔ ŋusẽ ɖe ale si nèsena le ɖokuiwò me tso nutata ɖe ŋuti ŋu la dzi. Le kpɔɖeŋu me, ɖetugbui si ŋkɔe nye Jillian gblɔ be: “Esime míaƒe sukuvi nyɔnuvi aɖe le ɖevime la, nɔa ku. Eya ta esi wòzu ɖetugbui la, ena wota nɔa ŋkɔ ɖe eƒe ʋuɖome. Ewɔ nam be nutata ɖe ŋuti ma tɔgbi ya nyo ŋutɔ.”\nEɖanye susu ka tae nàdi be yeata nu ɖe ŋuti ɖo o, ele be nàbu eŋuti nyuie hafi ata nu ɖe ŋuti, elabena wometea ŋu ɖenɛ bɔbɔe o! Nya kawoe wòle be nàbia ɖokuiwò ne èle nutata ɖe ŋuti ŋu bum? Eye Biblia me mɔfiame kawoe ate ŋu akpe ɖe ŋuwò nàtso nya me le mɔ nyuitɔ nu?\nLãmesẽkuxi kawoe ate ŋu atso eme? Mayo Clinic gblɔ le eƒe nyatakakadzraɖoƒea be, “Nutata ɖe ŋuti dea abi ŋutilã ŋu, esia ate ŋu ana ŋutigbalẽmedɔ kple lãmesẽkuxi bubuwo. Nutsetse nogonogoe aɖewo ƒona ɖe afi si wota nua ɖo. Ɣeaɖewoɣi la, ne abia ku le afi si wota nua ɖo la, abikpaa teƒe fɔa kpo.” Nyatakakadzraɖoƒea gagblɔ be: “Ne dɔlékui siwo woxɔna tso ame bubu ƒe ʋu me dometɔ aɖe le nu si wotsɔ ta nu le ŋutiwò ŋu la, àte ŋu axɔ dɔléle ƒomevi vovovowo.”\nAleke wòana amewo nabu wòe? Aleke ke wòɖale o, amewo anɔ te ɖe wò dzedzeme dzi aƒo nya ta le ŋuwò. Woate ŋu abu wò be ètsi le susu me loo alo ègakpɔtɔ nye ɖevi, ènye ame si ŋu woate ŋu aɖo ŋu ɖo loo alo ame si ŋu womate ŋu aɖo ŋu ɖo o. Nyɔnuvi si ŋkɔe nye Samantha gblɔ be: “Ne mekpɔ ame aɖe ta nu ɖe ŋuti la, mebunɛ enumake dea agbe bliba nɔlawo dome.”\nMelanie si xɔ ƒe 18 la hã kpɔ nu bubu aɖe tso nuwɔna sia ŋu. Egblɔ be: “Mesusu be nutata ɖe ŋuti nana be ame ƒe nyonyo megadzena o. Ðeko wòwɔ abe ame siwo taa nu ɖe ŋuti la medina be woakpɔ yewo adze sii o ene, eya ta wotsɔa nu mawo ɣlaa wo ɖokuiwo.”\nAdzɔ dzi na wò ɣesiaɣia? Le ɣeyiɣi aɖe megbe la, lãmekpɔkpɔ alo tsitsi gɔ̃ hã ate ŋu ana be nu siwo nèta ɖe ŋuti la me nahe eye womaganya kpɔ wo. Ðekakpui si ŋkɔe nye Joseph gblɔ be: “Mekpɔ ale si nu siwo amewo ta ɖe ŋuti va nɔna le ƒe geɖe megbe, womenya kpɔna kura o.”\nÐekakpui si ŋkɔe nye Allen si xɔ ƒe 21 gblɔ be: “Zi geɖe la, mexɔa ɣeyiɣi boo hafi nu siwo wota ɖe ŋuti megava nɔa vevie o. Nane si le vevie na amea wòta ɖe ŋuti fifia magava nɔ vevie nɛ le ƒe aɖewo megbe o.”\nNyateƒee Allen to. Nyateƒe lae nye be ne amewo le tsitsim la, nu siwo doa dzidzɔ na wo kple nu siwo wolɔ̃na va trɔna, gake gbedeasi si le nu si wota ɖe ŋuti si ya metrɔna o. Ðetugbui aɖe si ŋkɔe nye Teresa gblɔ be: “Nyemedi be magatsɔ nutata ɖe ŋuti si ava nɔ ŋku ɖom nye bometsitsi dzi nam hã akpe ɖe nu siwo mewɔ le agbe me siwo ava vem emegbe la ŋu o.”\nAme si tsi le susu me daa nuwo kpɔ nyuie hafi tsoa nya me. (Lododowo 21:5; Hebritɔwo 5:14) Eya ta Biblia me mɔfiame siwo gbɔna ate ŋu akpe ɖe ŋuwò nàtso nya me wòasɔ nyuie le nutata ɖe ŋuti gome.\nKolosetɔwo 3:20: “Mi ɖeviwo, miɖo to mia dzilawo le nu sia nu me, elabena esia dzea Aƒetɔ la ŋu nyuie.”\nNu kae ate ŋu ado tso eme na wò nenye be èle dziwòlawo gbɔ le aƒe me gake gbe woƒe sededewo dzi wɔwɔ?\n1 Petro 3:3, 4: “Migana miaƒe atsyɔ̃ɖoɖo nanye gota gome tɔ, to ɖaƒoƒo kple sikanuwo dodo alo awu xɔasiwo dodo me o, ke boŋ mina wòanye dzi me ƒe ame ɣaɣla si nye gbɔgbɔ fatu si nɔa anyi kpoo la ƒe atsyɔ̃ɖoɖo si megblẽna o, si xɔ asi ŋutɔ le Mawu ŋkume.”\nÈsusu be nu ka tae Biblia te gbe ɖe “dzi me ƒe ame ɣaɣla” dzi alea gbegbe ɖo?\n1 Timoteo 2:9: “Nyɔnuwo hã nado awu ɖe nɔnɔme nyui me, le ŋukpekpe kple ŋuɖɔɖo me.”\nNya “ŋuɖɔɖo” gɔme ɖe? Nu ka tae ŋuɖɔɖo va dea ame dzi emegbe wu nutata ɖe ŋuti?\nRomatɔwo 12:1: “Miatsɔ miaƒe ŋutilãwo ana wòanye vɔsa gbagbe, si le kɔkɔe, si dzea Mawu ŋu, wòanye subɔsubɔdɔ kɔkɔe si me miazã miaƒe tamebubuŋutete le.”\nNu ka tae ale si nèléa be na wò ŋutilã le vevie na Mawu?\nLe susu siawo ta la, ame geɖe tso nya me be yewomata nu ɖe ŋuti o. Le nyateƒe me la, wova ke ɖe nane si nyo wu nutata ɖe ŋuti ŋu. Teresa, si ƒe nya míegblɔ va yi la gblɔ be: “Ne nyagbe alo nyagbɔgblɔ aɖe doa dzidzɔ na wò vevie alo ame aɖe le vevie na wò ŋutɔ la, ke wɔ ɖe nyagbe ma me nyawo dzi alo gblɔe na amea be ame vevie aɖe ŋutɔe wònye na ye. Le esi nàta nu ɖe ŋuti teƒe la, nɔ agbe ɖe nu si dzi nèxɔ se la nu boŋ.”\nBu Eŋu Nyuie Hafi Nàta Nu Ðe Ŋuti\nƉoe Ɖe Amewo Ɖoe Ɖe Amewo Ðe Wònyo Be Mata Nu Ðe Ŋutia?\nNya Kae Biblia Gblɔ Tso Nutáta Ðe Ŋuti Ŋu?


Dɔwɔwɔwo 1 | Biblia Le Internet Dzi | Xexe Yeye Gɔmeɖeɖe (1984)\n1 Oo Teofilo, nuŋlɔɖi gbãtɔ si mewɔ la ku ɖe nu siwo katã Yesu de asi wɔwɔ kple fiafia me, 2 va se ɖe ŋkeke si dzi wokɔe yi dzi, esime wòto gbɔgbɔ kɔkɔe dzi de se na apostolo siwo wòtia la vɔ megbe, la ŋu. 3 Eto kpeɖodzi geɖe siwo ŋu kakaɖedzi le hã dzi ɖe eɖokui fia ame siawo agbagbee le esi wòkpe fu vɔ megbe, eye wokpɔe le ŋkeke blaeneawo me, eye wònɔ nya siwo ku ɖe Mawu fiaɖuƒe la ŋu gblɔm. 4 Eye esi eya kpli wo woƒo ƒu la, ede se sia na wo be: “Migayi adzɔge tso Yerusalem o, ke boŋ minɔ nu si ŋugbe Fofo la do, si ŋu nya miese tso gbɔnye la, lalam; 5 elabena tsie Yohanes ya tsɔ nyrɔ amewo, gake mele ŋkeke geɖe xɔ ge le esia megbe o la, woanyrɔ mi ɖe gbɔgbɔ kɔkɔe me.” 6 Ke esi woƒo ƒu la, wobiae be: “Aƒetɔ, ɖe nègbugbɔ le fiaɖuƒe la ɖom anyi na Israel le ɣeyiɣi sia mea?” 7 Egblɔ na wo be: “Menye miaƒe nyae wònye be, mianya ɣeyiɣi alo azãgbe siwo Fofo la ɖo le ye ŋutɔ ƒe ŋusẽ nu la o; 8 ke boŋ miaxɔ ŋusẽ ne gbɔgbɔ kɔkɔe la va mia dzi, eye mianye nye ɖasefowo le Yerusalem kple Yudea blibo la katã kple Samaria, eye va se ɖe anyigba ƒe seƒe ke.” 9 Eye esi wògblɔ nya siawo vɔ, eye wonɔ ekpɔm la, wokɔe yi dzi, eye alilikpo aɖe xɔe le wo ŋkume. 10 Eye esi wonɔ dziŋgɔli me kpɔm tẽe le ɣeyiɣi si me wòdzo yina la, kpɔ ɖa! Ŋutsu eve hã le awu ɣiwo me tsi tsitre ɖe wo gbɔ, 11 eye wogblɔ be: “Galilea ŋutsuwo, nu ka tae mietsi tsitre ɖi le dziŋgɔli me kpɔm? Yesu sia si woxɔ dzoe le mia gbɔ yi dziŋgɔli me la, ava nenema ke abe ale si miekpɔe wònɔ dziŋgɔli me yim la ene.” 12 Eye wotrɔ tso to, si woyɔna be Amito, si te ɖe Yerusalem ŋu, eye wo dome anɔ sabat ŋkeke ɖeka ƒe mɔzɔzɔ,* la dzi yi Yerusalem. 13 Eya ta esi woɖo dua me la, woyi dziƒoxɔ si me wonɔna la me: Petro kple Yohanes kple Yakobo kple Andrea, Filipo kple Toma, Bartolomeo kple Mateo, Yakobo, Alfeo vi, kple Simon, veviedonula la, kpakple Yuda, Yakobo vi. 14 Ame siawo nɔ gbedodoɖa dzi kple tame ɖeka, woa kple nyɔnu aɖewo kpakple Maria, Yesu dada, kple Yesu nɔviŋutsuwo. 15 Ke le ŋkeke mawo me la, Petro tsi tsitre le nɔviawo dome, (ameha la katã nɔ abe ame alafa ɖeka kple blaeve ene,) eye wògblɔ be: 16 “Ŋutsuwo, nɔviwo, ehiã be ŋɔŋlɔ la nava eme, si gbɔgbɔ kɔkɔe la gblɔ ɖi to David nu tso Yuda, si zu ame siwo lé Yesu la ƒe mɔfiala ŋuti, 17 elabena woxlẽe ɖe mía dome, eye wòkpɔ gome le subɔsubɔdɔ sia me. 18 (Ale nenem me sia tsɔ madzɔmadzɔnyenye ƒe fetu ƒle anyigba, eye esi wòge tsɔ ta va tu anyi la, eƒe ƒodo wo too, eye eƒe dɔkaviwo do go. 19 Eye ame siwo katã le Yerusalem hã see, ale be woyɔa anyigba ma le woƒe gbea me be Akeldama, si gɔmee nye Ʋunyigba.) 20 Elabena woŋlɔ ɖe Psalmowo ƒe agbalẽa me be: ‘Eƒe nɔƒe nazu aƒedo, eye ame aɖeke naganɔ eme o,’ eye: ‘Eƒe dzikpɔkpɔdɔ la nazu ame bubu tɔ.’ 21 Eya ta ehiã be ame siwo ƒoa ƒu kpli mí le ɣeyiɣi siwo katã me Aƒetɔ Yesu yina gbɔna le mía dome, 22 tso esime Yohanes na nyɔnyrɔe va se ɖe ŋkeke si dzi woxɔe dzoe le mía gbɔ dzi la, ŋutsu siawo dometɔ ɖeka nazu ɖasefo kpe ɖe mía ŋu le eƒe tsitretsitsi la ŋu.” 23 Eya ta wokplɔ ame eve, Yosef si woyɔna be Barsaba, si wogayɔna be Yusto, kple Matia vae. 24 Eye wodo gbe ɖa gblɔ be: “Oo, Yehowa, wò ame si nya amewo katã ƒe dziwo me, ɖe ame eve siawo dometɔ si nètia la fia, 25 be wòaxɔ ɖe subɔsubɔdɔ kple apostolonyenye sia, si gbɔ Yuda trɔ le helé ye ŋutɔ ƒe mɔ tsɔ, la teƒe.” 26 Ale wodzidze nu ɖe wo dzi, eye nudzidze la dze Matia dzi; eye wotsɔe kpe ɖe apostolo wuiɖekɛawo ŋu.\n^ Le rabiwo ƒe nyatakaka nu la, esia ade meta 890.


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Hiligaynon Hindi Hungarian Igbo Iloko Indonesian Italian Japanese Kannada Kinyarwanda Korean Latvian Lithuanian Macedonian Malagasy Malayalam Marathi Maya Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Venda Vietnamese\nESI wobia Jesse, si xɔ ƒe 17 si le sekɛndrisuku dem be wòagblɔ gɔmesese si le agbe ŋu la, eɖo ŋu be: “Esi nèkpɔtɔ le agbe ko la, ele be naɖu agbe blibaa alesi nàte ŋui.” Gɔmesese bubu nɔ Suzie ya si. Egblɔ be: “Mexɔe se vevie be mɔ si nu ame ŋutɔ nɔ agbe ɖoe na gɔmesese vavãtɔ nɔa agbe ŋu nɛ.”\nÈbu gɔmesese si tututu le agbe ŋu ŋu kpɔa? Ðe tameɖoɖo ɖeka kolia aɖe li na ameƒomea katãa? Alo nyateƒee Suzie to—be nusi mía dometɔ ɖesiaɖe awɔ dzi koe míato ase agbe gɔmea? Eɖanye ŋgɔyiyi ka kee míewɔ le mɔ̃ɖaŋununya me o, le ememe la, míedina vevie be míanya gɔmesese si tututu le agbe ŋu. Mía dometɔ akpa gãtɔ biana ɣeaɖewoɣi be: ‘Nukatae míele afisia ɖo?’\nWodze agbagba vevie be yewoazã egbegbe dzɔdzɔmeŋutinunya atsɔ aɖo nya sia ŋui. Ŋuɖoɖo kae wokpɔ? David P. Barash, si nye susu kple lãwo ŋuti nufialagã gblɔ be: “Susu vevi aɖeke mele nɔnɔmetɔtrɔ nukpɔsusua me si ana míase agbe gɔme o.” Nugbagbewo ƒe nɔnɔmetɔtrɔ ŋutinunyalawo xɔe se be, taɖodzinu ɖekae le nusiwo me agbe le la si: be woanɔ agbe adzi viwo. Eyata Nufialagã Barash do susua ɖa be: “Le xexe gã sia si si taɖodzinu aɖeke mele o eye metsɔa ɖeke le eme na ame o me la, ekpo ɖe mí amegbetɔ ŋutɔwo gbɔ be míanɔ te ɖe ɖokuisi tiatiawɔblɔɖe dzi ana be gɔmesese nanɔ míaƒe agbe ŋu.”\nGɔmesese Kple Tameɖoɖo si le Agbe Ŋu Tsoƒe\nÐe wòfia be gɔmesese si le agbe ŋu la katã koe nye emaa—be mía dometɔ ɖesiaɖe nawɔ nusi dze eya ŋutɔ ŋu koa? Le esi teƒe be Biblia nagble mí ɖi taɖodzinu aɖeke manamanae le xexe si me tameɖoɖo alo gɔmesese aɖeke mele o me la, eɖee fia gbaɖegbe ke be susu aɖe tae míele afisia ɖo. Menye ɖeko míeva dzɔ ɖe afisia kpoyi o. Wogblɔ na mí be mía Wɔla la zã ƒe gbogbo aɖewo tsɔ wɔ anyigba hedzrae ɖo be amegbetɔ nava nɔ edzi. Naneke medzɔ le eɖokui si o. Ekpɔ egbɔ be nusianu si yewɔ la ‘nyo ŋutɔ.’ (Mose I, 1:31; Yesaya 45:18) Nukatae? Elabena tameɖoɖo le Mawu si na amegbetɔwo.\nKe hã, dzidzɔnyae wònye be míanya be Mawu meɖoa mía dometɔ aɖeke ƒe etsɔme dana ɖi, eɖanye to eya ŋutɔ ƒe asitɔtrɔ le nuwo ŋu loo alo to míaƒe lãmenugbagbeviwo ƒe dɔwɔna dzi, o. Togbɔ be míaƒe domenyinu nugbagbeviwo kpɔa ŋusẽ aɖewo ɖe mía dzi hã la, mía ŋutɔwo míete ŋu trɔ asi le míaƒe nuwɔnawo ƒe akpa gãtɔwo ŋu. Mía ŋutɔwoe tiaa alesi míanɔ agbee.\nTogbɔ be mía dometɔ ɖesiaɖe tiaa nusi wòadi be yeatsɔ yeƒe agbe awɔe hã la, anye vodada be míaɖe Wɔla la ɖa le míaƒe nuwɔnawo me. Le nyateƒe me la, ame geɖe kpɔe dzesii be ƒomedodo aɖe me nɔnɔ kple Mawu ye nana wosea agbe kple tameɖoɖo si le eŋu la gɔme. Wote gbe ɖe kadodo vevi si le Mawu kple míaƒe tameɖoɖo si le agbe ŋu dome la dzi le Mawu ƒe ŋkɔ, Yehowa, si gɔme le nya la ŋutɔŋutɔ nue nye “Enaa Wòvaa Eme” la me. (Mose II, 6:3; Psalmo 83:19) Efia be enaa nu ɖesiaɖe si ƒe ŋugbe wòdo la nɔa eme vam vivi eye ɣeawokatãɣi la, ewɔa nusianu si wòɖo be yeawɔ la dea goe ɣesiaɣi. (Mose II, 3:14; Yesaya 55:10, 11) De ŋugblẽ le gɔmesese vevi ma ŋu kpɔ ko. Gɔmesese si le ŋkɔ Yehowa ŋu la ana be mí katã míaka ɖe edzi be eya gbɔ koe tameɖoɖo ŋutɔŋutɔ si nu metsina o la tso.\nLɔlɔ̃ ɖe edzi ko be Wɔla la li gɔ̃ hã kpɔa ŋusẽ gã aɖe ɖe ame ƒe nukpɔsusu le agbe ŋu dzi. Linet, si xɔ ƒe 19, gblɔ be: “Ne mekpɔ nuwɔnuku siwo katã Yehowa wɔ kple tameɖoɖo si le wo ŋu la, ena mesena le ɖokuinye me be, tameɖoɖo aɖe tae wowɔ nye hã ɖo.” Amber gblɔ kpee be: “Ne amewo gblɔ be ‘yewomenya ne Mawu li alo meli o’ la, enaa meɖoa ŋku edzi be nye ya menya be Eli. Nusiwo katã Yehowa wɔ ɖo kpe edzi be Eli.” (Romatɔwo 1:20) Ele eme baa be enyanya be Wɔla la li nye nyaa ƒe akpa aɖe, gake eƒe akpa bubu hãe nye be woatu ƒomedodo ɖɔʋu aɖe ɖo Kplii.\nBiblia agate ŋu akpe ɖe mía ŋu le go sia hã me. Eƒe ta gbãtɔawo na eme kɔ ƒãa be Yehowa Mawu nye Fofo lɔlɔ̃tɔ aɖe. Le kpɔɖeŋu me, mewɔ Adam kple Xawa heɣla amesi ƒomevi wònye la ɖe wo o. Ke boŋ eɖoa dze kpli wo edziedzi. Meɖe asi le wo ŋu ɖe Eden be woawo ŋutɔ nalé woƒe mɔ atsɔ le xexeame, le esime eya ŋutɔ le nu bubuwo gbɔ kpɔm, o. Ðe ema teƒe la, ena mɔfiame siwo le tẽ la wo ku ɖe alesi woanɔ agbee ŋu. Ede dɔ aɖe si me dzidzeme nɔ la wo si be woawɔ, eye wòwɔ ɖoɖo be woakpɔtɔ anɔ hehe si nam wònɔ wo la xɔm. (Mose I, 1:26-30; 2:7-9) Ðe menye nusiae nàkpɔ mɔ be dzila lɔ̃ame si tsɔa ɖe le eme nawɔ oa? Azɔ de ŋugblẽ le nusi esia fia la ŋu. Denielle gblɔ be: “Enyanya be Yehowae wɔ anyigba eye wòwɔ mí kple ŋutetea be míase vivi tso yeƒe nuwɔwɔwo me ɖee fiam be edi be míakpɔ dzidzɔ.”\nNusi gade ŋgɔ wu emae nye be, abe alesi wòle le fofo nyuie ɖesiaɖe gomee ene la, Yehowa di be ye viwo katã nanɔ ƒomedodo nyuie aɖe me kpli ye. Le susu ma ta la, Dɔwɔwɔwo 17:27 ka ɖe edzi na mí be: “Mele adzɔge tso mía dome amesiame gbɔ . . . o.” Nukae ɖedzesi le nya sia ŋu? Amber gblɔ be: “Yehowa nyanya na meka ɖe edzi be nyemetsi akogo kura o. Eɖanye nuka kee ɖadzɔ o, ame aɖe le asinye si ŋu matrɔ ɖo.” Gawu la, ne èva nya Yehowa la, àde dzesii be eƒe dɔme nyo, ele dzɔdzɔe, eye wònyo. Àte ŋu aka ɖe eyama dzi. Jeff gblɔ be: “Esi Yehowa va zu xɔnye vevi aɖe la, menyae be ame aɖeke meli si anɔ klalo akpe ɖe ŋunye ɣeawokatãɣi wu Eya o.”\nNublanuitɔe la, wogblɔ nya vlo geɖe ɖe Yehowa ŋu. Wogblɔ be eya gbɔe ameƒomea ƒe fukpekpewo kple agbe baɖa siwo yia edzi le subɔsubɔ me la tso. Wogblɔ be egbɔe amegbetɔƒomea ƒe ŋutasẽnuwɔna vɔ̃ɖitɔwo kekeake dometɔ aɖewo tso. Gake Mose V, 32:4, 5 gblɔ be: “Eƒe mɔwo katã dzɔ. Wowɔ nu tovo ɖe eŋu, ŋukpenanu wonye, eye womenye viawo o.” Eyata enye míaƒe agbanɔamedzi be míade ŋugblẽ le nyateƒenyawo ŋu na mía ɖokui.—Mose V, 30:19, 20.\nMawu ƒe Tameɖoɖo Va Eme\nGake aleke kee míeɖatso nya mee o, naneke mate ŋu axe mɔ be Mawu ƒe tameɖoɖo na anyigba sia kple na ameƒomea mava eme o. Mele be míaŋlɔe be o be eyae nye Wɔla la. Ke nukae nye tameɖoɖo ma? Yesu Kristo ƒo nu tso eŋu le eƒe Todzimawunya me esi wògblɔ be: “Woayra amesiwo nye ame fafawo la; elabena woawoe anyi anyigba la ƒe dome.” Emegbe la, eɖee fia eƒe apostolo Yohanes be Mawu ɖoe kplikpa be ‘yeatsrɔ̃ amesiwo gblẽa anyigba la.’ (Mateo 5:5; Nyaɖeɖefia 11:18) Esi Yesu nɔ Mawu gbɔ le nuwo wɔɣi ta la, enyae be Mawu ɖoe tso gɔmedzedzea me ke be amegbetɔƒome deblibo aɖe nanɔ agbe tegbee le paradiso me le anyigba dzi. (Mose I, 1:26, 27; Yohanes 1:1-3) Mawu metrɔ o. (Maleaxi 3:6) Mawu do ŋugbe be: “Alesi mebu ɖe ta me la, nenema wòanɔ, eye alesi meɖo la, nenema wòava mee.”—Yesaya 14:24.\nLe míaƒe ɣeyiɣia me la, Yehowa do ŋgɔ ɖo amewo ƒe anyinɔnɔ ɖekae le ŋutifafa me gɔme anyi, menye ɖe ŋukeklẽ kple ɖokuitɔdidi dzi abe alesi wòle le míaƒe egbe xexeame ene o, ke boŋ ɖe lɔlɔ̃ na Mawu kple na ame havi dzi. (Yohanes 13:35; Efesotɔwo 4:15, 16; Filipitɔwo 2:1-4) Lɔlɔ̃nu faa ƒe ƒuƒoƒo aɖe si me tɔwo tsɔ didi vevi le ŋgɔyiyi geɖe wɔm le woƒe dɔdasi—si nye gbeƒãɖeɖe Mawu ƒe Fiaɖuƒe si ava ŋuti nyanyui hafi nuɖoanyi sia ƒe nuwuwu naɖo—la wɔwɔ me. (Mateo 24:14; 28:19, 20) Le dukɔ 230 kple edzivɔ me la, Kristotɔ siwo ƒe xexlẽme wu miliɔn ade le ta dem agu ɖekae xoxo le dukɔwo dome nɔviwo ƒe habɔbɔ si me lɔlɔ̃ le la me.\nNà Gɔmesese Nanɔ Wò Agbe Ŋu\nNe èdi be gɔmesese si deto wu nanɔ wò agbe ŋu la, taflatse ke nyae be ɖee Yehowa Mawu le kpewòm be nàva bɔ ha kple yeƒe amewo—eƒe “dukɔ dzɔdzɔe” la—fifia. (Yesaya 26:2) Gake ɖewohĩ anɔ wɔwɔm na wò evevee be: ‘Aleke Kristotɔwo ƒe ƒuƒoƒo sia metɔwo nɔa agbee? Ðe mèdi be manɔ wo dome ŋutɔŋutɔa?’ Se nya siwo sɔhɛ aɖewo gblɔ ɖa:\nQuentin: “Hamea nye takpɔnu nam le xexeame. Enyanya be Yehowa le akpa vevi aɖe wɔm le nye agbe me kpe ɖe ŋunye menyae be eli eye wòdi be makpɔ dzidzɔ.”\nJeff: “Hamea mee nye teƒe nyuitɔ si mate ŋu ayi axɔ dzideƒoname. Nɔviŋutsuwo kple nɔvinyɔnuwo le afima, eye wodoa ŋusẽm hekafuam. Wova zu ƒonyemetɔwo nyateƒe.”\nLinet: “Nyemate ŋu atsɔ dzi si dzɔam, ne mekpɔ ame aɖe wòxɔ Biblia me nyateƒea hetso nya me be yeasubɔ Yehowa la, asɔ kple ɖeke o. Esia naa nye dzi dzea eme ale gbegbe.”\nCody: “Yehowa manɔmee la, viɖe aɖeke manɔ nye agbe ŋu o. Manɔ nuwo katã tem kpɔ abe alesi ame geɖe le ewɔm ene, ahanɔ dagbadagbam be dzidzɔkpɔkpɔ dimee mele, evɔ masu asinye hã o. Ðe esia teƒe la, Yehowa na mɔnukpɔkpɔ gã siam si nye be manɔ ƒomedodo me kpli ye, emae wɔe be gɔmesese le nye agbe ŋu.”\nNukatae wò ŋutɔ màwɔ numekuku le esia ŋu o? Àva de dzesii be to tete ɖe Wɔla, Yehowa Mawu, ŋu la, gɔmesese ŋutɔŋutɔ ava su asiwò le agbe me.\nƑomedodo me nɔnɔ kple Mawu nana be gɔmesese va nɔa míaƒe agbe ŋu\nƉoe Ɖe Amewo Ɖoe Ɖe Amewo Nukae Naa Gɔmesese Vavãtɔ Nɔa Agbe Ŋu?\nw04 8/1 axa 29-31


2 MA KORINTOSE 12 AKP - Atoa sɔ kusia kukuwɛ̃ na i - Bible Search\n2 MA KORINTOSE 11 2 MA KORINTOSE 13\n2 MA KORINTOSE 12\n1Atoa sɔ kusia kukuwɛ̃ na i ndamu iɖe ame ne, ikote sɔ loaɖe ndamu. Kiniɔ ne, loakɛlɛgu i katɔ̃ loɣɛ iɖi ite gu ara wɛrɛa wa i Bosate ɔɖi ɔte me iso. 2Loɣe Kristo ɔre ɔwɛ̃ gɔ i Bosate ɔsu ɔkɛlɛgu kuɖokpo tɛare i akɔ aweo-ana wa lofe ame. Sosina ame ɔwe o-o siwarã ame ɔwe o-o ne, loibawo ɔtsue, ɣɛɛ Ɣaa ɔ̃ ɔɣe. 3Mme sɔ loɣe ɔrɛrɛ̃ ɔwɛ̃ gɔ masu makɛlɛgu kato. Ɣɛɛ lɛ nto loɣɛ ne, loiɣe si sosina ame iɖe ɔkɛlɛ, ɣee siwarã ame iɖe, ɣɛɛ Ɣaa ɔ̃ ɔɣe. 4I Paradiso mmɔ ne, ɔrɛrɛ̃ gɔgbe ɔnɔ ara wa maitã ɔri sɔ maɣɛ gu nwã karɔ̃ ɔ̃ibawo ɔɖi. 5Ne ɔso loaɖe ndamu i ɔrɛrɛ̃ gɔgbe iso, ɣɛɛ iiɖe mme mɔmɔ iso. Si loaɖe ndamu ne, ara wa lote sɔ lona ɔle kuwɛ̃ iso loaɖe. 6Fiɛ si mme sɔ loaɖe ndamu kɔra ne, loibaɖe ngɔ loikpa anɔ, alasɔ loibaɣɛ ara wa loiɖe ɔnukuare. Ɣɛɛ loibaɖe ndamu fiɛ maturi aaba maabu sɔ loɖe ɔturi siare loɖo kumɛgɔ ikote i wũ ikaɖe gu kurabarara ame.\n7Ne ɔso si loibaɖe ndamu i awawãra gbodzoo wa lonɔ ɔso ne, Ɣaa ɔsu ɔnyɛ gɔ nsɛ ɔbo lɛ siyu ɔpia i wũ ame. Ɔnyɛ gɔgbe se lɛ Ɔbosam kpabo sɔ ɔpɛ me si loibakɔlɛ so kato. 8Ikpɛ itɛ lokparama kayi loɣere Ɣaa sɔ ɔɖi ɔnyɛ gɔgbe i wũ ame. 9Ɣɛɛ ɔɣere me sɔ, “Wũ abualɛra nɖe nnɛ lonya-ɔ, alasɔ wũ ɔle sɛ ɔte i fɔ ɔle idaawe ame ɔbua.” Ne ɔso so aaɣɔ me fiɛ loawo ndamu ɔɖe i wũ ɔle idaawe iti si Kristo ɔle aawe i wũ ame. 10Ne ɔso si lona ɔle fiɛ mato matia me, ɣee nto lowe inyɛ, ɣee mato mati me kama, ɣee ara to awe me ɔle ne, ɔtu sɛ ɔɣɔ me ala Kristo ɔso, alasɔ si lona wũ iso ɔle ne, ne nsɛ lona Kristo ame ɔle ne.\nPaulo Imararãso I Korinto Mafɔɖedze Iti.\n11Nto lobara ara lɛ ngɔ iikpa, ɣɛɛ mi lotã nto lobara ngbɔ alasɔ mi ikote sɔ miale me fiɛ. Katɔ̃memasɛdze kɔlɛa mamɔ iilɛ maɖo me i ɔri kuwɛ̃ iso atoa sɔ loiɖe kuira. 12Awawãra siare gu akparĩ gu ɔle karabara ga lobara i mi ndɛ̃ ku ɔtu ɣɔa kerekere ɔɔte sɔ katɔ̃mesɛdze mɔmɔ loɖe. 13Ira sɛɛ iwɛ̃ pia gɔ lobara lotã mafɔɖedze mama fiɛ loitã mi? Ɛɛbɛrɛ sɔ loikpese ato i mi iso ɔso? Misu iɣɛrɛ nɛmɔ mitsɛ me.\n14Ɔkpɛ tɛare nto lobie sɔ loba mi kɔrɛ ne, ɣɛɛ loito lobie mi ibuai kuiwɛ̃. Mi mɔmɔ nto lobie ne iiɖe mi sikã alasɔ iiɖe mabi nsɛ mabie karana mafu ma maɣese ɣɛɛ maɣese nsɛ mabie masɛ mabi. 15Iba me ɔmɛrɛ̃ sɔ loabara wũ karana ɔɖuɖu gu ɔle karabara i mi iso. Be ɔso miibaɖɔɛ me si mme nto loɖɔɛ mi wodoroo ngbɔ?\n16Mianɔgu me karɔ̃ sɔ loikpese mi ato. Ɣɛɛ mawɛ̃ aaɣɛ sɔ inɔgba losu nto losɔsɔla mi. 17Loki i mma lopia mi ɔwɛ̃ iso loɖe mi amumu? 18Lopɛ Tito nrɔɔ̃ sɔ ɔkɛlɛ fiɛ loɖi fɔɖedze ɔwɛ̃ ana losiaira wũ. Tito ɔba ɔ̃aɖe mi amumu? Iiɖe adzuni awɛ̃ aɖe bo, fiɛ iiɖe ɔbara ɔwɛ̃ ɔɖe bo?\n19Ɔbu mito sɔ ɔwi gɔgbe ɔɖuɖu ame ne kanya boto boɖi so? Ooɣo! Boto boɖe mi ika lɛ kumɛgɔ i Kristo aabie sɔ boɖe mi ika i Ɣaa katɔ̃. Fiɛ ira biara nɛ boabara ne, bo manyii, bosɛ bobara si bosu bobuai mi 20Nto lonigã sɔ kumɛgɔ lonyɔ ɔri sɔ mise ne, loibaba loanya mi ngbɔ. Fiɛ mi wũ kumɛgɔ minyɔ ɔri sɔ lose ne, miibanya me ngbɔ. Nto lonigã sɔ loaba loatu kalɔ, kanɔbɛbɛ, sikpã, wũ ɔnɔwɛ̃ saã ɔkpɛ, maturi iyere inina, maturi iso ara iɣɛ, kato ikɔlɛso gu iɣɛɣɛso i mi ndɛ̃. 21Nto lonigã ana sɔ ɔwi gɔ loaledza mi kɔrɛ iba ne, wũ Ɣaa to ɔ̃abɔ me karɔ̃ i mi katɔ̃ sɔ loabiɛ i mma lobara akpi wa nɖe asɔrɔ̃ra, anyanyara mafegu fiɛ maifiniki iti.


Psalmowo 17 | Biblia Le Internet Dzi | Xexe Yeye Gɔmeɖeɖe\nGbedodoɖa hena takpɔkpɔ\n“Èdo nye dzi kpɔ” (3)\n“Ɣlam ɖe wò aʋala ƒe vɔvɔli te” (8)\nDavid ƒe gbedodoɖa. 17 Oo Yehowa, se nye nya dzɔdzɔe;Lé to ɖe nye ɣlidodo be nàkpe ɖe ŋunye la ŋu;Ƒu to anyi ɖe nye gbedodoɖa si me alakpa mele o la ŋu.+ 2 Tso afia dzɔdzɔe nam;+Wò ŋkuwo nekpɔ nu si le dzɔdzɔe. 3 Èdo nye dzi kpɔ, èdzro menye le zã me;+Èlólom;+Àkpɔe be susu vɔ̃ aɖeke mele menye o,Nye nu mada vo o. 4 Le amegbetɔwo ƒe nuwɔwɔwo me la,Metsɔ wò numenyawo kpɔ ɖokuinye dzi, ne maƒo asa na adzodalawo ƒe mɔwo.+ 5 Na nye afɔ nali ɖe wò mɔwo dzi,Ale be nye afɔwo nagaɖiɖi o.+ 6 Oo Mawu, mele yɔwòm, elabena àtɔ nam.+ Ƒu to anyi ɖe ŋunye.* Se nye nyawo.+ 7 Ðe wò lɔlɔ̃ si nu metsina o la fia nukutɔe,+Wò, ame si nye Xɔnametɔ na ame siwo di sitsoƒe le wò nuɖusi me,Wò, ame si ɖea wo tso ame siwo dzea aglã ɖe ŋuwò la si me. 8 Lé be nam abe wò gadaglamakui ene;+Ɣlam ɖe wò aʋala ƒe vɔvɔli te.+ 9 Kpɔ tanye tso ame vɔ̃ɖi siwo dze dzinye la si me,Tso ame siwo lé fum* heɖe to ɖem la si me.+ 10 Womekpɔa nublanui na ame o;*Wokea nu gblɔa dadanyawo; 11 Fifia woxaxa mí ɖo;+Woƒe ŋkuwo le mía ŋu, ne woaxlã mí ɖe anyi.* 12 Wo dometɔ ɖe sia ɖe le abe dzata si le didim vevie be yeavuvu nu,Abe dzatavi si de xa ɖi la ene. 13 Oo Yehowa, tso, ne nàkpe kpli wo,+ ne nàƒu wo anyi;Tsɔ wò yi la ɖem* tso ame vɔ̃ɖi la si me; 14 Oo Yehowa, tsɔ wò asi xɔ nam,Xɔ nam tso xexe sia* me tɔ siwo kpɔ wo tɔ gome le agbe sia me la si me,+Wo, ame siwo nètsɔ wò nu nyuiwo yɔ ko na+Eye wogblẽa domenyinu ɖi na wo vi geɖeawo. 15 Ke nye la, makpɔ wò mo le dzɔdzɔenyenye me;Ne menyɔ le ŋkuwòme* la, esia ɖia ƒo nam.+\n^ Alo, “Bɔbɔ nàlé to ɖe ŋunye.’\n^ Alo, “ame siwo lé fu nye luʋɔ.”\n^ Alo, “Ami nyè tsyɔ wo.”\n^ Alo, “ne woatutu mí ƒu anyi.”\n^ Alo, “ɖe nye luʋɔ.”\n^ Alo, “Ne menyɔ hekpɔ wò.”


“Henox zɔ kple Mawu vavã la. Emegbe la, womegakpɔe o, elabena Mawu kɔe dzoe.”—MOSE I, 5:24, NW.\n1. Nukawoe le dzɔdzɔm le míaƒe ɣeyiɣiawo me si na be afɔkuwo le wo me?\nƔEYIƔI sesẽwo! Nya sia ɖɔ zitɔtɔ kple ŋutasesẽ ƒe ɣeyiɣi siwo me tom ameƒomea le tso esime woɖo Mesia Fiaɖuƒea anyi le ƒe 1914 me la wòsɔ nyuie ŋutɔ. Le ɣeyiɣi siawo katã me la, amegbetɔwo nɔ “ŋkeke mamlɛawo” me. Afɔkuwo abe dɔwuame, dɔlélewo, anyigbaʋuʋuwo, kple aʋawɔwɔwo ene wɔ fu amewo wògbɔ eme. (Timoteo II, 3:1; Nyaɖeɖefia 6:1-8) Yehowa subɔlawo meto le eme o. Eva hiã be mí katã míanɔ te ɖe ɣeyiɣiawo ƒe amemiamia kple eƒe tɔtrɔ nu le mɔ aɖe nu. Ganyawo ƒe sesẽ, dunyahehe me zitɔtɔ, nuvlowɔwɔ, kple dɔléle woe nye nusiwo nana agbenɔnɔ sesẽna ŋutɔ la dometɔ aɖewo.\n2. Kuxi kawoe Yehowa subɔlawo doa goe?\n2 Tsɔ kpe ɖe eŋu la, Yehowa subɔla gbogbo aɖewo do dzi le yometiti sesẽ siwo Satana he va wo dzi atraɖii me esime wòyi edzi le aʋa wɔm kple amesiwo “léa Mawu ƒe seawo me ɖe asi, eye Yesu ƒe ɖaseɖiɖi le wo si la.” (Nyaɖeɖefia 12:17) Eye togbɔ be menye mí katã yomee wotina tẽ o hã la, ehiã be Kristotɔ vavãwo katã nate kame kple Satana Abosam kpakple gbɔgbɔ si wòƒãna ɖe ameƒomea me la. (Efesotɔwo 2:2; 6:12) Ebia ŋudzɔnɔnɔ ɣeawokatãɣi be gbɔgbɔ ma nagakpɔ ŋusẽ ɖe mía dzi o, elabena míedoa goe le dɔme, le suku, kple le afi bubu ɖesiaɖe si wòahiã be míanɔ amesiwo metsɔa ɖeke le tadedeagu dzadzɛ me o dome le.\nZɔ Kple Mawu, Menye Kple Dukɔwo O\n3, 4. Mɔ kawo nue Kristotɔwo to vovo tso xexeame gbɔ le?\n3 Le ƒe alafa gbãtɔ me ke la, Kristotɔwo wɔ aʋa sesĩe kple xexe sia me ƒe gbɔgbɔ la, eye ema na woto vovo kura tso amesiwo mele Kristo-hamea me o la gbɔ. Paulo ɖɔ vovototoa esime wòŋlɔ bena: “Azɔ la mele esia gblɔm, eye mele ɖase ɖim le aƒetɔ la me bena, azɔ la miagazɔ abe alesi trɔ̃subɔlawo hã zɔna le woƒe tamesusu ƒe yakanyenye me la ene o, amesiwo ƒe nyasã do viviti, eye wonye amedzrowo le Mawu ƒe agbe la gome le numanyamanya, si le wo me la ŋuti, le woƒe dzimesesẽ la ŋuti, amesiwo, esi woƒe dzitsinya ku atri la, wotsɔ wo ɖokui na hadzedze, bene woanɔ makɔmakɔnyenye katã dzi le ŋukeklẽ me.”—Efesotɔwo 4:17-19.\n4 Aleke nya mawo ɖɔ alesi gbegbe xexe sia le gbɔgbɔ kple agbenyuinɔnɔ ƒe viviti tsiɖitsiɖi me—le Paulo ƒe ŋkekea kple mía tɔ siaa me—enye si! Abe alesi wònɔ le ƒe alafa gbãtɔ me ene la, egbe Kristotɔwo ‘megazɔna abe alesi dukɔwo zɔnae ene o.’ Ke boŋ mɔnukpɔkpɔ gã aɖe su wo si be woazɔ kple Mawu. Ele eme baa be ame aɖewo maxɔe se be susu le eme be woagblɔ be amegbetɔ tsɛ madeblibowo nazɔ kple Yehowa o ya. Gake Biblia ɖee fia be woate ŋui. Gawu la, Yehowa kpɔa mɔ be woazɔ kpli ye. Le ƒe alafa enyilia do ŋgɔ na Mía Ŋɔli me la, gbɔgbɔ ʋã nyagblɔɖila Mixa wòŋlɔ nya siawo be: ‘Nusi ko dim Yehowa le tso asiwò la, enye be, nawɔ nusi le eteƒe, nalɔ̃ dɔmenyowɔwɔ, eye nabɔbɔ ɖokuiwò ɖe anyi ahazɔ le wò Mawu ŋku me.’—Mixa 6:8.\nAleke Ame Zɔna Kple Mawui eye Nukatae?\n5. Aleke amegbetɔ madeblibo ate ŋu azɔ kple Mawui?\n5 Aleke míate ŋu azɔ kple Mawu ŋusẽkatãtɔ si ŋku mekpɔna o lae? Ðikeke aɖeke mele eme o be zɔzɔ kplii mele abe alesi míezɔna kple mía havi amegbetɔwo ene o. Le Biblia me la, nyagbɔgblɔ si nye “woazɔ” ate ŋu afia “nuwɔwɔ ɖe mɔ aɖe nu.” * Esi esia le susu me na mí ta la, míese egɔme be amesi zɔna kple Mawu la nɔa agbe ɖe Mawu ƒe nudidiwo nu hewɔa nusi dzea eŋu. Agbenɔnɔ ɖe mɔ sia nu nana míetoa vovo tso ame akpa gãtɔ siwo dome míele la gbɔ. Ke hã, eyae nye mɔ nyuitɔ si Kristotɔ atia. Nukatae? Susu gbogbo aɖewo tae.\n6, 7. Nukatae zɔzɔ kple Mawu enye agbenɔnɔmɔ nyuitɔ kekeake ɖo?\n6 Gbã la, Yehowae nye mía Wɔla, míaƒe agbe Dzɔtsoƒe, kple Amesi nana nusiwo katã hiã mí bene míanɔ agbe la mí. (Nyaɖeɖefia 4:11) Le esia ta la, eya koe kpɔ mɔ agblɔ alesi míazɔe la na mí. Tsɔ kpe ɖe eŋu la, zɔzɔ kple Mawu enye agbenɔnɔ si ɖea vi wu ɖesiaɖe. Yehowa wɔ ɖoɖo be yeatsɔ amesiwo zɔna kpli ye la ƒe nuvɔ̃wo ake wo, eye wòtsɔ agbe mavɔ ƒe mɔkpɔkpɔ si ŋu kakaɖedzi le la ɖo wo ŋkume. Míaƒe Dziƒofofo si lɔ̃a ame ŋutɔ la ɖoa aɖaŋu nyui siwo kpena ɖe amesiwo zɔna kplii ŋu bene woakpɔ dzidzedze le agbe me fifia, togbɔ be wonye ame madeblibowo eye wole xexe si le Satana ƒe ŋusẽ te me hã. (Yohanes 3:16; Timoteo II, 3:15, 16; Yohanes I, 1:8; 2:25; 5:19) Susu bubu si hã ta míezɔna kple Mawu ɖoe nye be lɔlɔ̃ faa azɔ kplii naa ŋutifafa kple ɖekawɔwɔ nɔa hamea me.—Kolosetɔwo 3:15, 16.\n7 Mlɔetɔ kple vevietɔ wue nye be ne míezɔ kple Mawu la, míeɖea akpa si dzi míele na nya gã si fɔ ɖe te le Eden-bɔa me—si nye dziɖulanyenye ƒe nya la—fiana. (Mose I, 3:1-6) Míetoa míaƒe agbenɔnɔ dzi ɖenɛ fiana be míele Yehowa ƒe akpa dzi bliboe, eye míeɖea gbeƒã vɔvɔ̃manɔmee be eya ɖeka koe dze anye Dziɖulagã la. (Psalmo 83:19) Esia nana míaƒe nuwɔna wɔa ɖeka kple gbe si míedona ɖa be Mawu ƒe ŋkɔ ŋuti nakɔ eye woawɔ eƒe lɔlɔ̃nu. (Mateo 6:9, 10) Nunyanu ka gbegbee nye si amesiwo tiae be yewoazɔ kple Mawu la wɔ! Woate ŋu aka ɖe edzi be mɔ nyuitɔ dzie yewole, elabena Yehowae “nye nunyatɔ ɖeka hɔ̃” la. Medaa vo gbeɖe o.—Romatɔwo 16:27.\n8. Aleke Henox kple Noa ƒe ɣeyiɣiawo sɔ kple mía tɔe?\n8 Gake aleke wòanya wɔe be ame nanɔ agbe abe alesi dze Kristotɔwo ene le ɣeyiɣi sia si me nɔnɔmeawo le sesẽm ale gbegbe eye medzroa ame akpa gãtɔ kura be yewoasubɔ Yehowa o la me? Míakpɔ ŋuɖoɖoa ne míede ŋugble le blematɔ nuteƒewɔla siwo lé woƒe fɔmaɖimaɖi me ɖe asi le ɣeyiɣi sesẽwo me la ŋu. Wo dometɔ evee nye Henox kple Noa. Woa kple evea siaa nɔ agbe le ɣeyiɣi siwo nɔ abe mía tɔ ene me. Nuvɔ̃ɖiwɔwɔ bɔ ale gbegbe. Le Noa ŋɔli la, ŋutasesẽ kple agbegbegblẽnɔnɔ yɔ anyigba dzi. Ke hã, Henox kple Noa tsi tre ɖe xexeame ƒe gbɔgbɔ si nɔ anyi le wo ŋɔli la ŋu hezɔ kple Yehowa. Aleke wowɔ te ŋu wɔ esia? Be míaɖo biabia sia ŋu la, míadzro kpɔɖeŋu si Henox ɖo ɖi la me le nyati sia me. Nyati si kplɔe ɖo adzro Noa tɔ me.\nHenox Zɔ Kple Mawu le Ɣeyiɣi Sesẽwo Me\n9. Henox ŋuti nyatakaka kawoe le mía si?\n9 Henox ye nye ame gbãtɔ si woyɔ le Ŋɔŋlɔawo me be ezɔ kple Mawu. Biblia ƒe nuŋlɔɖi gblɔ be: “Esi wòdzi Metusala megbe la, Henox zɔ kple Mawu.” (Mose I, 5:22) Eye esi woyɔ ƒe si Henox xɔ—si ne wotsɔe sɔ kple míaƒe agbenɔƒe la, edidi ŋutɔ gake wòhele kpuie ɣemaɣi—vɔ megbe la, nuŋlɔɖia gblɔ be: “Henox zɔ kple Mawu vavã la. Emegbe la, womegakpɔe o, elabena Mawu kɔe dzoe.” (Mose I, 5:24, NW) Edze ƒã be Yehowa ɖe Henox ɖa le anyigba dzi be amesiwo tsi tre ɖe eŋu la ƒe asi nagatui o. (Hebritɔwo 11:5, 13) Le mawunyakpukpui kpui siawo megbe la, teƒe ʋɛ aɖewo koe wogayɔ Henox ŋkɔ le le Biblia me. Ke hã, le nyatakaka siwo le mía si kple bubuawo me la, susu nyui li si tae míagblɔ be Henox ƒe ɣeyiɣiawo me sesẽ ɖo.\n10, 11. (a) Aleke nufitifitiwɔwɔ wɔ kaka le Adam kple Xawa ƒe nuvɔ̃wɔwɔ megbe? (b) Nyagblɔɖigbedasi kae Henox ɖe gbeƒãe, eye aleke woxɔe?\n10 Le kpɔɖeŋu me, bu alesi nufitifitiwɔwɔ wɔ kaka ɖe amegbetɔƒomea dome kabakaba le Adam ƒe nuvɔ̃ wɔwɔ megbe la ŋu kpɔ. Biblia gblɔ na mí be Adam ƒe vi gbãtɔ, Kain, ye va zu amewula gbãtɔ esime wòwu nɔvia Habel. (Mose I, 4:8-10) Esi Habel ku nublanuitɔe alea megbe la, Adam kple Xawa dzi viŋutsu bubu, eye wona ŋkɔe be Set. Míexlẽ le eyama ŋu bena: “Wodzi ŋutsuvi na Set hã, eye wòna ŋkɔe bena Enos. Le ɣemaɣi me la wode asi Yehowa ŋkɔ yɔyɔ me.” (Mose I, 4:25, 26) Nublanuitɔe la, xɔsegbegbe ƒe mɔ nue “wode asi Yehowa ƒe ŋkɔ yɔyɔ me” ɖo. * Ƒe gbogbo aɖe le Enos dzidzi vɔ megbe la, Kain ƒe dzidzimevi aɖe si ŋkɔe nye Lamex kpa ha aɖe na srɔ̃a eveawo si me wògblɔ le be yewu ɖekakpui aɖe si de abi ye ŋu. Ena wonya hã be: “Wobia hlɔ̃ Kain zi adre, ke Lamex la zi blaadre vɔ adre.”—Mose I, 4:10, 19, 23, 24.\n11 Nyateƒenya kpui siawo ɖee fia be nufitifitiwɔwɔ si Satana to vɛ le Eden-bɔa me wɔe be nuvɔ̃ɖiwɔwɔ kaka ɖe Adam ƒe dzidzimeviwo dome. Le xexe ma me la, Henox nye Yehowa ƒe nyagblɔɖila, si ƒe nya siwo tso gbɔgbɔ me la gakpɔtɔ wɔa dɔ egbea. Yuda ka nya ta be Henox gblɔ nya ɖi bena: “Kpɔ ɖa, Aƒetɔ la kple eƒe ame kɔkɔe akpe nanewo gbɔna, bene wòadrɔ̃ ʋɔnu wo katã, eye woaka mo na wo dome amesiwo katã mevɔ̃a Mawu o la, le woƒe dɔwɔwɔ vlo, siwo katã wowɔ mawumavɔ̃mavɔ̃e kple nya sesẽ, siwo katã nuvɔ̃wɔla mavɔ̃mawuwo gblɔ ɖe eŋuti la ta.” (Yuda 14, 15) Nya siawo ava eme zi mamlɛtɔ le Harmagedon me. (Nyaɖeɖefia 16:14, 16) Ke hã, míate ŋu aka ɖe edzi be ‘nuvɔ̃wɔla mavɔ̃mawu’ gbogbo siwo se Henox ƒe nyagblɔɖia le eƒe ŋkekea me gɔ̃ hã vɔ̃ eye wodo dziku ŋutɔ. Aleke wònye lɔlɔ̃ɖeɖefiae enye si be Yehowa ɖe nyagblɔɖila la le wo dome!\nNukae Do Ŋusẽ Henox be Wòazɔ Kple Mawu?\n12. Nukae na Henox to vovo tso eŋɔlimetɔwo gbɔ?\n12 Le keke Eden-bɔa me ke la, Adam kple Xawa ɖo to Satana, eye Adam dze aglã ɖe Yehowa ŋu. (Mose I, 3:1-6) Wo vi Habel ya meto woƒe ʋe me o, eye Yehowa kpɔ ŋudzedze ɖe eŋu. (Mose I, 4:3, 4) Nublanuitɔe la, Adam ƒe dzidzimevi akpa gãtɔ menɔ abe Habel ene o. Gake, Henox, si wova dzi le ƒe alafa geɖe megbe ya nɔ abe Habel ene. Vovototo kae nɔ Henox kple Adam ƒe dzidzimevi bubu geɖeawo dome? Apostolo Paulo ɖo biabia sia ŋu esime wòŋlɔ bena: “Le xɔse me wotsɔ Henox yii, bene magakpɔ ku o, eye womegakpɔe o; elabena Mawu tsɔe yii, elabena hafi woatsɔe ayii la, woɖi ɖase nɛ bena, edze Mawu ŋu nyuie.” (Hebritɔwo 11:5) Henox kpe ɖe “ɖasefowo [siwo nɔ anyi do ŋgɔ na Kristotɔwo la] ƒe alilikpo” gã, amesiwo ɖo xɔse ƒe kpɔɖeŋu nyui ɖi, la ŋu. (Hebritɔwo 12:1) Xɔsee kpe ɖe Henox ŋu wòdo dzi le ƒe 300 kple edzivɔ—si wu mí ame akpa gãtɔ si le agbe egbea la ƒe agbenɔƒe teƒe etɔ̃—si wòtsɔ nɔ agbe nyui la me!\n13. Xɔse ka tɔgbee nɔ Henox si?\n13 Paulo ƒo nu tso Henox kple ɖasefo bubuwo ƒe xɔse ŋu esime wògblɔ be: “Ke xɔse enye dziɖoɖo ɖe nusiwo wokpɔ mɔ na ŋu kple kaka ɖe nusiwo womekpɔna o la dzi.” (Hebritɔwo 11:1) Ẽ, xɔse enye dziɖoɖo ɖe nusiwo míele mɔ kpɔm na ŋu kple kaka ɖe edzi be woava su mía si godoo. Enye dziɖoɖo ɖe nu ŋu si sẽ ale gbegbe be wòate ŋu akpɔ ŋusẽ ɖe nusiwo le vevie na mí le agbe me la dzi. Xɔse ma tɔgbee kpe ɖe Henox ŋu be wòzɔ kple Mawu togbɔ be amesiwo dome wònɔ ya mezɔ kple Mawu o hã.\n14. Anye sidzedze vavãtɔ ka dzie Henox ƒe xɔsea nɔ te ɖo?\n14 Sidzedze vavãtɔ dzie wotua xɔse vavã ɖo. Sidzedze kae nɔ Henox si? (Romatɔwo 10:14, 17; Timoteo I, 2:4) Ðikeke aɖeke mele eme o be, enya nu tso nusiwo dzɔ le Eden la ŋu. Ðewohĩ ese nu hã tso alesi agbe anya nɔ le Eden-bɔ—si anya gakpɔtɔ nɔ anyi, togbɔ be womegaɖe mɔ na amegbetɔwo be woage ɖe eme o hã—la me ŋu. (Mose I, 3:23, 24) Eye enya nu tso tame si Mawu ɖo be Adam ƒe dzidzimeviwo nayɔ anyigba dzi ahawɔ ɣletinyigba bliboa wòava nɔ abe Paradiso gbãtɔ ma ene la ŋu. (Mose I, 1:28) Gakpe ɖe eŋu la, ɖikeke mele eme o be ŋugbe si Yehowa do be Dzidzimevi aɖe ava gbã ta na Satana ahaɖe Satana ƒe amebeblea me tsonuwo katã ɖa la dze Henox ŋu ŋutɔ. (Mose I, 3:15) Le nyateƒe me la, Henox ŋutɔ ƒe nyagblɔɖi si tso gbɔgbɔ me, si woŋlɔ ɖe Yuda ƒe agbalẽa me, la ƒo nu tso Satana ƒe dzidzime la tsɔtsrɔ̃ ŋu. Esi wònye xɔse nɔ Henox si ta la, míenya be esubɔ Yehowa, amesi ‘ɖoa eteƒe na amesiwo dinɛ vevie’ la. (Hebritɔwo 11:6) Eyata, togbɔ be sidzedze si gbegbe su mía si la mesu Henox si o hã la, sidzedze si su esi la te ŋu nye esi sɔ si dzi wòatu xɔse sẽŋu ɖo. Xɔse sia wɔe be wòte ŋu lé eƒe nuteƒewɔwɔ me ɖe asi le ɣeyiɣi sesẽwo me.\nSrɔ̃ Henox ƒe Kpɔɖeŋua\n15, 16. Aleke míate ŋu asrɔ̃ Henox ƒe kpɔɖeŋuae?\n15 Abe Henox ene la, esi míedi be míaƒe nu nadze Yehowa ŋu le ɣeyiɣi sesẽ siwo li egbea me ta la, anyo be míasrɔ̃ Henox ƒe kpɔɖeŋua. Ehiã be Yehowa kple eƒe tameɖoɖo ŋuti sidzedze vavãtɔ nasu mía si eye míalé eme ɖe asi. Gake míehiã nu geɖe wu ema. Ehiã be míanɔ agbe ɖe sidzedze vavãtɔ ma nu. (Psalmo 119:101; Petro II, 1:19) Ehiã be Mawu ƒe susu nafia mɔ mí eye míanɔ agbagba dzem ɣesiaɣi be míaƒe tamesusu kple nuwɔnawo nadze eŋu.\n16 Nuŋlɔɖi aɖeke meli be Yehowa subɔla aɖe hã nɔ anyi le Henox ŋɔli ya o, gake edze ƒã be eya ɖeka koe loo alo be enye ame ʋɛ wɔnuteƒe siwo nɔ anyi ɣemaɣi la dometɔ ɖeka. Míawo hã la, ame ʋɛ aɖewo koe míenye le xexeame, gake ema meɖea dzi le mía ƒo o. Ameka kee ɖatsi tre ɖe mía ŋu o, Yehowa akpe ɖe mía ŋu. (Romatɔwo 8:31) Henox tsɔ dzideƒo xlɔ̃ nu le tsɔtsrɔ̃ si gbɔna ame mavɔ̃mawuwo dzi ŋu. Míawo hã míetsɔ dzideƒo le gbeƒã ɖem “fiaɖuƒeŋutinya nyui sia” togbɔ be woɖua fewu le mía ŋu, tsia tre ɖe mía ŋu, hetia mía yome hã. (Mateo 24:14) Henox menɔ agbe wòdidi abe eŋɔlimetɔ geɖeawo ene o. Ke hã, meɖo ŋu ɖe xexe ma ŋu o. Enɔ mɔ kpɔm na nane si de ŋgɔ wu. (Hebritɔwo 11:10, 35) Míawo hã míele mɔ kpɔm na Yehowa ƒe tameɖoɖowo ƒe emevava. Le esia ta, míewɔa xexe sia ŋudɔ bliboe o. (Korintotɔwo I, 7:31) Ke boŋ míezãa míaƒe ŋusẽ kple nunɔamesiwo ɖe Yehowa ƒe subɔsubɔdɔa ŋu koŋ.\n17. Sidzedze kae su mía si, si menɔ Henox si o, eyata nuka wòle be míawɔ?\n17 Henox xɔe se be Dzidzimevi si ƒe ŋugbe Mawu do la ava le Yehowa ƒe ɣeyiɣiɖoɖi dzi. Anye ƒe 2,000 kloe enye esia si Dzidzimevi ma—Yesu Kristo—do, xe tafe la, heʋu mɔ na mía kple ɖasefo wɔnuteƒe siwo nɔ anyi le blema abe Henox ene, be míava nyi agbe mavɔ ƒe dome. Dzidzimevi ma, si woɖo zi dzi fifia wònye Mawu ƒe Fiaɖuƒea ƒe Fia la, nyã Satana tso dziƒo ɖo ɖe anyigba dzi, eye míele nɔnɔme sesẽ si esia he vɛ la teƒe kpɔm. (Nyaɖeɖefia 12:12) Ẽ, sidzedze geɖe le mía si ŋutɔ wu esi nɔ Henox si. Eyata, mina be xɔse nanɔ mía si abe alesi wònɔ esii ene. Neva eme be kakaɖedzi si le mía si be Mawu ƒe ŋugbedodowo ava eme la nakpɔ ŋusẽ ɖe nusianu si míewɔna dzi. Mina be míazɔ kple Mawu, abe Henox ene, togbɔ be míele ɣeyiɣi sesẽwo me hã.\n^ mm. 5 Kpɔ Insight on the Scriptures, si Yehowa Ðasefowo ta, ƒe Babla 1, axa 220, memama 6.\n^ mm. 10 Do ŋgɔ na Enos ŋɔli la, Yehowa ƒo nu kple Adam. Habel sa vɔ si sɔ la na Yehowa. Mawu ƒo nu kple Kain gɔ̃ hã hafi ŋuʋaʋã ƒoe ɖe Kain nu wòyi ɖawu nɔvia. Eyata, anya nye mɔ yeye aɖe nue “wode asi Yehowa ƒe ŋkɔ yɔyɔ me” ɖo, menye le tadedeagu dzadzɛ me o.\n• Be woazɔ kple Mawu gɔme ɖe?\n• Nukatae zɔzɔ kple Mawu nye nu nyuitɔ kekeake?\n• Nukae kpe ɖe Henox ŋu be wòzɔ kple Mawu togbɔ be ɣeyiɣi sesẽwo mee wònɔ hã?\n• Alekee míate ŋu asrɔ̃ Henox?\nLe xɔse me, “Henox zɔ kple Mawu vavã la”\nMíeka ɖe edzi vevie be Yehowa ƒe ŋugbedodowo ava eme\nNyɔnu, si le ɖusime ɖaa: FAO photo/B. Imevbore; xɔ si le gbagbãm: San Hong R-C Picture Company\nƉoe Ɖe Amewo Ɖoe Ɖe Amewo Zɔ Kple Mawu Le Ɣeyiɣi Sesẽ Siawo Me\nw05 9/1 axa 13-17


Romatɔwo 16 | Biblia Le Internet Dzi | Xexe Yeye Gɔmeɖeɖe (1984)\n16 Mele mía nɔvinyɔnu Foibe, si nye Kenxrea hamea ƒe subɔla la, kafum na mi, 2 bene miaxɔe le Aƒetɔ la me, abe ale si dze ame kɔkɔewo ene, eye miakpe ɖe eŋu le nu sia nu si me wòahiã mi le la me, elabena eya ŋutɔ hã ʋli ame geɖewo ta, ɛ̃, eʋli nye ŋutɔ hã tanye. 3 Mido gbe na Priska kple Akwila, siwo nye hanyedɔwɔlawo le Kristo Yesu me la, nam, 4 ame siawo tsɔ woawo ŋutɔwo ƒe kɔwo ɖo anyi ɖe nye luʋɔ ta, eye menye nye ɖeɖe koe le akpe dam na wo o, ke hame siwo katã le dukɔwo me la hãe; 5 eye mido gbe na hame si le woƒe aƒe me la nam. Mido gbe na nye lɔlɔ̃tɔ Epeneto, si nye Kristo ƒe kutsetse gbãtɔ siwo le Asia la dometɔ ɖeka la, nam. 6 Mido gbe na Maria, si wɔ dɔ sesẽ geɖewo ɖe mia ta la, nam. 7 Mido gbe na Andronika kple Yunia, siwo nye ƒonyemetɔwo kple hati gamenɔlawo la, nam, ame siwo xɔ ŋkɔ nyui le apostoloawo dome, eye wonye Kristo yomedzelawo ɣeyiɣi didi wum la. 8 Mido gbe na Amplia, nye lɔlɔ̃tɔ le Aƒetɔ la me, nam. 9 Mido gbe na Urbano, míaƒe hadɔwɔla le Kristo me, kple nye lɔlɔ̃tɔ Staxis nam. 10 Mido gbe na Apeles, ame si ŋu wokpɔ ŋudzedze ɖo le Kristo me la, nam. Mido gbe na ame siwo tso Aristobulo ƒe aƒe me la nam. 11 Mido gbe na Herodion, nye ƒometɔ la, nam. Mido gbe na ame siwo tso Narkiso ƒe aƒe me, siwo le Aƒetɔ la me la, nam. 12 Mido gbe na Trifena kple Trifosa, siwo nye nyɔnu siwo dzea agbagba geɖe le Aƒetɔ la me la, nam. Mido gbe na míaƒe lɔlɔ̃tɔ Persis nam, elabena ewɔ dɔ sesẽ geɖewo le Aƒetɔ la me. 13 Mido gbe na Rufo, ame tiatia le Aƒetɔ la me, kple dadaa, si nye nye hã danye la, nam. 14 Mido gbe na Asinkrito, Flego, Herme, Patroba, Herma, kple nɔvi siwo le wo gbɔ la, nam. 15 Mido gbe na Filologo kple Yulia, Nerea kple nɔvianyɔnu, kple Olimpa kpakple ame kɔkɔe siwo katã le wo gbɔ la, nam. 16 Mitsɔ nugbugbɔ kɔkɔe do gbe na mia nɔewo. Kristo la ƒe hameawo katã do gbe na mi. 17 Azɔ la, nɔviwo, mele nu xlɔ̃m mi be, miaƒe ŋku nanɔ ame siwo hea mamawo kple nu siwo nana woklia nu, siwo tsi tsitre ɖe nufiafia si miesrɔ̃ ŋu vanɛ, la ŋuti, eye miƒo asa na wo. 18 Elabena ame siawo tɔgbi la, menye mía Aƒetɔ Kristo ƒe kluviwo wonye o, ke woawo ŋutɔwo ƒe ƒodowo tɔ boŋ; eye wotsɔa aɖe ŋanɛ kple kesekukuɖɔɖɔname blea ame siwo meɖo vɔ̃ aɖeke ɖe ta me o la ƒe dzi. 19 Elabena amewo katã se nu tso miaƒe toɖoɖo ŋu. Eya ta dzi le dzɔyem le mia ta. Gake medi be miadze nunya le nu nyui wɔwɔ me, gake mianye ame maɖifɔwo le nu vɔ̃ɖi wɔwɔ me. 20 Ke Mawu si naa ŋutifafa la agbã Satana ɖe miaƒe afɔwo te gudugudu kpuie. Mía Aƒetɔ Yesu ƒe amenuveve nanɔ anyi kpli mi. 21 Nye hadɔwɔla Timoteo do gbe na mi, Lukio kple Yason kpakple Sosipatro, siwo nye ƒonyemetɔwo, hã do gbe na mi. 22 Nye, Tertio, ame si ŋlɔ agbalẽ sia la, medo gbe na mi le Aƒetɔ la me. 23 Gayo, si xɔ mía kple hame blibo la ɖe eƒe me la, do gbe na mi. Dudzikpɔla Erasto do gbe na mi, eye nɔvia Kuarto hã do gbe na mi. 24 * —— 25 Ke ame si ate ŋu ana miali ke sesĩe le nya nyui si gblɔm mele kple Yesu Kristo ŋuti gbeƒãɖeɖe la nu, le nya ɣaɣla kɔkɔe si woɣla tso ɣeyiɣi mavɔmavɔwo me ke la ƒe ɖeɖe fia nu, 26 nya ɣaɣla si woɖe fia azɔ, eye wona wòdze to nyagblɔɖilawo ƒe ŋɔŋlɔawo me le dukɔwo katã dome, le ɖekawɔwɔ me kple Mawu mavɔmavɔtɔ la ƒe sedede la, bene amewo naxɔe ase ahaɖo toe; 27 Mawu, si nye nunyatɔ ɖeka hɔ̃, tɔ nanye ŋutikɔkɔe to Yesu Kristo dzi yi mavɔmavɔ me. Amen.


Hiob 40 | Biblia Le Internet Dzi | Xexe Yeye Gɔmeɖeɖe\nNya bubu siwo Yehowa gabia (1-24)\nHiob lɔ̃ ɖe edzi be nya aɖeke mele ye si o (3-5)\n‘Ðe nàte ŋu atsɔ nya ɖe nye dzɔdzɔenyenye ŋua?’ (8)\nMawu ɖɔ Behemot ƒe ŋusẽ (15-24)\n40 Yehowa yi edzi gblɔ na Hiob be: 2 “Ðe vɔ̃eɖenamela ate ŋu ahe nya kple Ŋusẽkatãtɔ la?+ Ame si be yele nya gbem na Mawu la neɖo eŋu.”+ 3 Hiob ɖo eŋu na Yehowa be: 4 “Kpɔ ɖa! Nyemedze o.+ Nya kae matsɔ aɖo eŋu na wò? Meɖo asi nu.+ 5 Meƒo nu zi ɖeka, eye meɖe nu le eme;Meƒo nu zi eve, eye nyemagagblɔ nya aɖeke akpee o.” 6 Eye Yehowa ƒo nu na Hiob le ahom me be:+ 7 “Meɖe kuku, bla ali dzi abe ŋutsu ene,Ne mabia nya wò nàɖo eŋu nam mase.+ 8 Ðe nàte ŋu atsɔ nya ɖe nye dzɔdzɔenyenye ŋua?* Ðe nàbu fɔm ne tɔwò nàdzɔa?+ 9 Ðe wò alɔkame sesẽ de Mawu vavã la tɔ nua,+Alo ɖe nàte ŋu aɖe gbe abe eya enea?+ 10 Ekema tsɔ ŋutikɔkɔe kple gãnyenye ɖo atsyɔ̃e;Eye nàta bubu kple atsyɔ̃. 11 Trɔ wò dziku helĩhelĩ la ƒo ɖi;Di dadalawo katã ne nàɖiɖi wo ɖe anyi. 12 Di dadalawo katã ne nàbɔbɔ wo ɖe anyi,Eye nàfanya ame vɔ̃ɖiwo le afi si wole. 13 Ði wo katã ɖe ke me;Eye nàbla wo* ɖe teƒe ɣaɣla, 14 Ekema nye ŋutɔ malɔ̃ ɖe edzi na wò,*Be wò nuɖusi ate ŋu axɔ na wò. 15 Kpɔ Behemot* si mewɔ abe wò ke ene la ɖa. Eɖua gbe abe nyi ene. 16 Kpɔ ŋusẽ si gbegbe le eƒe ali meKple ŋusẽ triakɔ si le eƒe ƒodokawo me ɖa! 17 Elia eƒe asike abe sederti ene;Eƒe atagbomeka titriwo lɔ̃ ɖe wo nɔewo me. 18 Eƒe ƒuwo le abe akɔbliga siwo me do le ene;Eƒe afɔwo sesẽ abe gayibɔkpɔtiwo ene. 19 Eyae nye gbãtɔ* le Mawu ƒe dɔwo dome.Ewɔla koe ate ŋu atsɔ yi ɖe eŋu. 20 Elabena nuɖuɖu miena ɖe towo dzi nɛ,Afi si gbemelãwo katã ɖia adzrɔ le. 21 Ŋùtiwo tee wòmlɔna,Eye wòbena ɖe aɖawo me, le tɔba me. 22 Ŋùtiwo doa vɔvɔli ɖe edzi,Amuti siwo le tɔʋuwo to la ƒo xlãe. 23 Ne tɔwo nyra hã, dzika metsoa eƒo o. Ne Yordan-tɔsisi+ le ƒoƒom ɖe nu ŋu nɛ hã, eɖea dzi ɖi bɔkɔɔ. 24 Ðe ame aɖe ate ŋu alée esime wòfɔ ŋku ɖe edzi gãa,Alo aƒo ga ɖe ŋɔti me nɛa?\n^ Alo, “ado vlo nye dzɔdzɔenyenyea?”\n^ Egɔmeɖeɖe tẽe, “nàbla mo na wo.”\n^ Alo, “makafu wò.”\n^ Ðewohĩ, “tɔmenyi” ye wowɔnɛ.\n^ Egɔmeɖeɖe tẽe, “Eyae le ŋgɔ.”


Ðe Wòle Be Kristotɔwo Nawɔ Ðe Sabat Ƒe Sea Dzia? | Biblia Me Biabiawo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Lingala Lithuanian Malagasy Malayalam Myanmar Norwegian Nzema Ossetian Polish Portuguese Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Umbundu Vietnamese Xhosa Yoruba Zulu\nÐe Wòle Be Kristotɔwo Nawɔ Ðe Sabat Ƒe Sea Dzia?\nMawu mebia tso Kristotɔwo si be woawɔ ɖe kwasiɖa sia kwasiɖa ƒe Sabat ƒe sea dzi o. Kristotɔwo le “Kristo la ƒe se la” te, eye se sia mebia be woalé Sabat la me ɖe asi o. (Galatiatɔwo 6:2; Kolosetɔwo 2:16, 17) Nu ka tae míeka ɖe esia dzi? Gbã la, na míabu Sabat ƒe dzɔtsoƒe ŋu kpɔ.\nNu kae nye Sabat la?\nWoɖe nya “sabat” tso Hebrigbe me nya aɖe si gɔmee nye “woaɖi ɖe eme; woadzudzɔ” la me. Nya sia dze zi gbãtɔ le Biblia me le se si Mawu de na blema Israel-dukɔa la me. (2 Mose 16:23) Le kpɔɖeŋu me, Se Ewoawo ƒe enelia gblɔ be: “Ðo ŋku Sabat ŋkeke la dzi, ne nàwɔe kɔkɔe. Ŋkeke ade nàwɔ dɔ, eye nàwɔ wò dɔwo katã, ke ŋkeke adrelia nye sabat na Yehowa wò Mawu. Mègawɔ dɔ aɖeke o.” (2 Mose 20:8-10) Sabat dzea egɔme tso Fiɖagbe fiẽ ɖawua enu le Memleɖagbe fiẽ. Le Sabat dzi la, Israel-viwo mekpɔ mɔ adzo le woƒe nutoa me, ado dzo, afɔ nake alo adro agba aɖeke o. (2 Mose 16:29; 35:3; 4 Mose 15:32-36; Yeremiya 17:21) Wowua ame siwo da Sabat ƒe sea dzi.—2 Mose 31:15.\nYudatɔwo gabua ŋkeke bubuwo hã be wonye Sabat, eye wobua ƒe adrelia kple ƒe blaatɔ̃lia hã be wonye sabatwo. Le Sabat-ƒewo me la, womedea agble o eye womezia Israel-viwo dzi hã be woaxe wo ŋu fewo o.—3 Mose 16:29-31; 23:6, 7, 32; 25:4, 11-14; 5 Mose 15:1-3.\nKristo ƒe vɔsaa he Sabat ƒe sea va nuwuwui\nNu ka tae Sabat ƒe sea meka Kristotɔwo o?\nDukɔ si wotsɔ Mose ƒe Sea na la ko sie wobia tso be woawɔ Sabat ƒe se la dzi. (5 Mose 5:2, 3; Ezekiel 20:10-12) Mawu mebia tso dukɔ bubu aɖeke si kpɔ be woawɔ Sabat ƒe se la dzi o. Gakpe ɖe eŋu la, “wotu” Yudatɔwo gɔ̃ hã “tso Se” si Mose de la, si ƒe akpa aɖee nye Se Ewoawo la me to Yesu Kristo ƒe vɔsaa dzi. (Romatɔwo 7:6, 7; 10:4; Galatiatɔwo 3:24, 25; Efesotɔwo 2:15) Meganye Mose ƒe Sea dzie Kristotɔwo zɔna ɖo egbea o, ke boŋ lɔlɔ̃ ƒe se si de ŋgɔ wu la dzie wozɔna ɖo.—Romatɔwo 13:9, 10; Hebritɔwo 8:13.\nNya totro siwo amewo gblɔna tso Sabat ŋu\nNya totro: Mawu ɖo Sabat anyi esi wòɖi ɖe eme le ŋkeke adrea gbe.\nNyateƒea: Biblia gblɔ be: “Mawu yra ŋkeke adrelia, eye wòkɔ eŋuti, elabena eya dzi wòdzudzɔ eɖokui le tso eƒe dɔwɔwɔ, siwo katã Mawu wɔ, eye wòna wodo la me.” (1 Mose 2:3, Eʋegbe Biblia) Menye Sabat ƒe see Mawu de na amegbetɔ le mawunyakpukpui sia me o, ke boŋ nu si Mawu wɔ le nuwɔwɔ ƒe ŋkeke adrea gbee wogblɔ le eme. Biblia megblɔ be ame siwo nɔ anyi do ŋgɔ na Mose ƒe ŋkekea la wɔ Sabat ƒe sea dzi o.\nNya totro: Israel-viwo nɔ Sabat ƒe sea te hafi wova de Mose ƒe Sea na wo.\nNyateƒea: Mose gblɔ na Israel-viwo be: “Yehowa mía Mawu bla nu kpli mí le Horeb,” si nye nuto si ƒo xlã Sinai-toa. Se siwo wode na wo le nubabla sia me la dometɔ ɖekae nye Sabat ƒe sea. (5 Mose 5:2, 12) Ale si Israel-viwo wɔ nui le Sabat ƒe nyawo me ɖee fia be womenya nu tso Sabat la ŋu tsã o. Ne ɖe Israel-viwo nɔ Sabat ƒe se aɖe te esime wonɔ Egipte la, ke aleke Sabat la ate ŋu aɖo ŋku woƒe ɖeɖekpɔkpɔ tso Egipte dzi na wo abe ale si Mawu gblɔe ene? (5 Mose 5:15) Ne ɖe wonya nu tso eŋu xoxo la, ɖe wòagahiã be woade se na wo be womegafɔ mana le ŋkeke adrelia dzi oa? (2 Mose 16:25-30) Eye nu ka tae womenya nu si woawɔ na ame gbãtɔ si da Sabat ƒe sea dzi o?—4 Mose 15:32-36.\nNya totro: Sabat la nye nubabla mavɔ, eya ta ele be míawɔ edzi egbea hã.\nNyateƒea: Wogblɔ tso Sabat ŋu le Biblia aɖewo me be enye “nubabla mavɔ.” (2 Mose 31:16) Ke hã Hebrigbe me nya si gɔme woɖe be “mavɔ” ate ŋu afia hã be “nane si anɔ anyi yi ɖe etsɔme ʋĩ ɖaa,” gake mefia kokoko be nua anɔ anyi tegbee o. Le kpɔɖeŋu me, wozã nya ma ke tsɔ ɖɔ Israel-viwo ƒe nunɔlanyenye ƒe ɖoɖoa, gake Mawu na ɖoɖo ma wu enu ƒe 2,000 kloe nye esi va yi.—2 Mose 40:15; Hebritɔwo 7:11, 12.\nNya totro: Edze be Kristotɔwo nawɔ ɖe Sabat ƒe sea dzi, elabe Yesu ŋutɔ hã wɔ ɖe edzi.\nNyateƒea: Esi Yesu nye Yudatɔ tae wòwɔ ɖe Sabat ƒe sea dzi ɖo, elabe se bla Yudatɔ ɖe sia ɖe tso edzigbe be wòawɔ ɖe Mose ƒe Sea dzi. (Galatiatɔwo 4:4) Gake le Yesu ƒe ku megbe la, woɖe Se ƒe nubabla, si ƒe akpa aɖee nye Sabat ƒe sea la ɖa.—Kolosetɔwo 2:13, 14.\nNya totro: Esi apostolo Paulo zu Kristotɔ la, ewɔ ɖe Sabat ƒe sea dzi.\nNyateƒea: Paulo ge ɖe ƒuƒoƒea le Sabat dzi, gake menye kple susu be yeawɔ ɖeka kple Yudatɔwo aɖu Sabat la o. (Dɔwɔwɔwo 13:14; 17:1-3; 18:4) Ke boŋ ɖe wòyi ɖaɖe gbeƒã nya nyuia le ƒuƒoƒea abe ale si wolɔ̃a amewo kpekpe ɣemaɣi wova ƒoa nu na ame siwo kpe hena tadede agu ene. (Dɔwɔwɔwo 13:15, 32) Paulo ɖea gbeƒã “gbe sia gbe,” menye le Sabat ɖeɖe ko dzi o.—Dɔwɔwɔwo 17:17.\nNya totro: Kristotɔwo ƒe Sabat ye nye Kwasiɖagbe.\nNyateƒea: Biblia mede se aɖeke na Kristotɔwo be woaɖi ɖe eme ahade ta agu le Kwasiɖagbe, si nye kwasiɖa ƒe ŋkeke gbãtɔ la dzi o. Kristotɔ gbãtɔwo wɔa dɔ le Kwasiɖagbe abe ale si ko wowɔa dɔ le ŋkeke bubuwo dzi ene. Numekugbalẽ aɖe gblɔ be: “Ƒe alafa 4 lia me hafi wova te sabat-ɖuɖu le Kwasiɖagbe, esime [trɔ̃subɔlawo ƒe Roma-fiagã] Konstantino de se be womegawɔ dɔ ƒomevi aɖewo le Kwasiɖagbe o.” *—The International Standard Bible Encyclopedia.\nKe mawunyakpukpui siwo na wòdze abe ŋkeke tɔxɛ aɖee Kwasiɖagbe nye ene ya ɖe? Biblia gblɔ be apostolo Paulo ɖu nu kple eƒe haxɔsetɔwo “le kwasiɖaa ƒe ŋkeke gbãtɔ dzi” si nye Kwasiɖagbe, gake susu le eme, elabe Paulo le dzodzo ge le wo gbɔ le ŋkeke si kplɔe ɖo dzi. (Dɔwɔwɔwo 20:7) Nenema kee wogblɔ na hame aɖewo be woadzra ga aɖe ɖo ɖi “le kwasiɖa ɖe sia ɖe ƒe ŋkeke gbãtɔ dzi” si nye Kwasiɖagbe hena kpekpeɖeŋunana ame siwo hiã tu. Hameviawo dzraa ga siawo ɖo ɖe woƒe aƒewo me ke menye ɖe tadeaguƒeawo o.—1 Korintotɔwo 16:1, 2.\nNya totro: Mesɔ be woaɖo ŋkeke aɖe ɖi kwasiɖa sia kwasiɖa hena ɖiɖi ɖe me kple tadede agu o.\nNyateƒea: Biblia ɖe mɔ be Kristotɔ ɖe sia ɖe ŋutɔ natso nya me le nya sia ŋu.—Romatɔwo 14:5.\n^ mm. 21 Kpɔ agbalẽ si nye New Catholic Encyclopedia, Second Edition, Volume 13, axa 608 hã.\nƲɔnudɔdrɔ̃ ŋuti mɔfiame vevi ene dzie ʋɔnudrɔ̃lawo zɔna ɖo le Israel.


Luka 17 | Biblia Le Internet Dzi | Xexe Yeye Gɔmeɖeɖe (1984)\n17 Eye wògblɔ na eƒe nusrɔ̃lawo be: “Nu siwo ana woakli nu la ava godoo. Ke hã, baba na ame si dzi wotona vana! 2 Ade edzi ne wotsɔ té tsi ɖe kɔ nɛ, eye wotsɔe ƒu gbe ɖe atsiaƒu me, wu be wòana ɖevi sue siawo dometɔ ɖeka nakli nu. 3 Mikpɔ mia ɖokui dzi nyuie. Ne nɔviwò wɔ nu vɔ̃ la, ka mo nɛ, eye ne etrɔ dzi me la, tsɔe kee. 4 Ne ewɔ nu vɔ̃ ɖe ŋuwò zi adre kura gɔ̃ hã le ŋkeke ɖeka me, eye wògatrɔ va zi adre gblɔ be: ‘Metrɔ dzi me’ la, ele be nàtsɔe akee.” 5 Ke apostoloawo gblɔ na Aƒetɔ la be: “Na xɔse geɖe wu mí.” 6 Eye Aƒetɔ la gblɔ be: “Ne xɔse le mia si de atiku sue aɖe* ƒe lolome nu la, ekema miagblɔ na gboti sia be, ‘Ho, ne nàyi aɖadze atsiaƒu me!’ eye aɖo to mi. 7 “Mia dometɔ ka ƒe kluvie anɔ agble ŋlɔm alo anɔ lãwo kplɔm nɛ, eye ne etso gbedadaƒo gbɔ la, wòagblɔ nɛ be: ‘Va afii enumake, ne nàbɔbɔ anɔ kplɔ̃ ŋu’? 8 Ðe magblɔ nɛ boŋ be: ‘Di nane nam maɖu fiẽ sia, eye do akɔtawu nàsubɔm va se ɖe esime maɖu nu ano nu vɔ, eye emegbe àte ŋu aɖu nu ano nu’ oa? 9 Mada akpe na kluvi la le esi wòwɔ dɔ siwo wode esi la ta o, menye nenemae oa? 10 Nenema kee miawo hã, ne miewɔ nu siwo katã wode mia si la, migblɔ be: ‘Kluvi siwo ŋu viɖe aɖeke mele o ye míenye. Nu si wòle be míawɔ lae míewɔ.’” 11 Eye esi wòyina Yerusalem la, eto Samaria kple Galilea. 12 Eye esi wònɔ gegem ɖe kɔƒe aɖe me la, kpodɔléla ewo va do goe, gake wotsi tsitre ɖe adzɔge ɖaa. 13 Eye wokɔ gbe dzi gblɔ be: “Yesu, Nufiala, kpɔ nublanui na mí!” 14 Eye esi wòkpɔ wo ɖaa la, egblɔ na wo be: “Miyi ɖatsɔ mia ɖokui fia nunɔlawo.” Eye esi woyina la, wo ŋuti kɔ. 15 Esi wo dometɔ ɖeka kpɔ be yeƒe dɔa vɔ na ye la, etrɔ henɔ Mawu dom ɖe dzi lelele. 16 Eye wòva tsyɔ mo anyi ɖe Yesu ƒe afɔ nu henɔ akpe dam nɛ; gawu la, Samariatɔe wònye. 17 Yesu ɖo eŋu gblɔ be: “Menye wo ame ewo ŋutie kɔ oa? Ke ame asieke mamlɛawo ya ɖe? 18 Ðe womekpɔ ame aɖeke si trɔ be yeatsɔ ŋutikɔkɔe ana Mawu o, negbe dukɔ bubu me tɔ sia koa?” 19 Eye wògblɔ nɛ be: “Tso nàdzo, wò xɔse na nèhaya.” 20 Ke esi Farisitɔwo biae be ɣekaɣie Mawu fiaɖuƒe la ava hã la, eɖo eŋu na wo gblɔ be: “Mawu fiaɖuƒe la mava gaglãa ame sia ame nakpɔ o, 21 eye womanɔ gbɔgblɔm hã be, ‘Kpɔ afii ɖa!’ alo ‘Afi mɛ!’ o. Elabena kpɔ ɖa! Mawu fiaɖuƒe la le mia dome.” 22 Eye wògblɔ na nusrɔ̃laawo be: “Ŋkekewo li gbɔna, esime miadi be yewoakpɔ Amegbetɔvi la ƒe ŋkekeawo dometɔ ɖeka, gake miakpɔe o. 23 Eye amewo agblɔ na mi be, ‘Kpɔ afi mɛ ɖa!’ alo ‘Kpɔ afii ɖa!’ Migado go o, eye migaƒu du dze wo yome o. 24 Elabena abe ale si dzi kea dzo tso dziƒo ƒe go ɖeka me, eye wòklẽna yia dziƒo ƒe go evelia me ene la, nenema kee Amegbetɔvi la hã anɔ. 25 Gake gbã la, ele nɛ be wòato fukpekpe geɖe me, eye dzidzime sia agbe nu le egbɔ. 26 Gawu la, abe ale si wòdzɔ le Noa ƒe ŋkekeawo me ene la, nenema kee wòanɔ le Amegbetɔvi la ƒe ŋkekeawo hã me: 27 wonɔ nu ɖum, wonɔ nu nom, ŋutsuwo nɔ srɔ̃ ɖem, wonɔ nyɔnuwo tsɔm na be woaɖe, va se ɖe ŋkeke ma si dzi Noa ge ɖe aɖakaʋu la me, eye tsiɖɔɖɔa va, eye wòtsrɔ̃ wo katã. 28 Nenema kee abe ale si wòdzɔ le Lot ƒe ŋkekeawo me ene: wonɔ nu ɖum, wonɔ nu nom, wonɔ nu ƒlem, wonɔ nu dzram, wonɔ nuku ƒãm, wonɔ xɔ tum. 29 Gake le ŋkeke si dzi Lot do go tso Sodom la, dzo kple dzokpe dza tso dziƒo va tsrɔ̃ wo katã. 30 Nenema kee wòanɔ le ŋkeke ma si dzi woaɖe Amegbetɔvi la ɖe go afia la dzi. 31 “Le ŋkeke ma dzi la, ame si le xɔ ta, evɔ eƒe nuwo le aƒea me la, negaɖi be yeava tsɔ wo o, eye ame si le agble me la hã negatrɔ ava nu siwo le megbe la gbɔ o. 32 Miɖo ŋku Lot srɔ̃ dzi. 33 Ame sia ame si dina be yeakpɔ yeƒe luʋɔ ta dedie na ye ɖokui la abui, gake ame sia ame si abui la axɔe ɖe agbe. 34 Mele egblɔm na mi be: Le zã ma me la, ŋutsu eve anɔ aba ɖeka dzi; woakplɔ ɖeka, gake woagblẽ evelia ya ɖi. 35 Nyɔnu eve anɔ wɔ tum le té ɖeka dzi; woakplɔ ɖeka, gake woagblẽ evelia ya ɖi.” 36 * —— 37 Eya ta woɖo eŋu nɛ gblɔ be: “Afi kae, Aƒetɔ?” Egblɔ na wo be: “Afi si ŋutilã le la, afi mae hɔ̃wo hã aƒo ƒu ɖo.”


Lɛta Siwo Tso Aƒetɔ Siwo Haya Xɔ Na Yehowa Ðasefowo Gbɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Batak (Toba) Bislama Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Croatian Czech Danish Dutch Estonian Eŋlisi Eʋegbe Finnish Franse Galician Georgian German Greek Haitian Creole Hausa Hebrew Hungarian Icelandic Indonesian Italian Japanese Javanese Kinyarwanda Kirghiz Kirundi Korean Lingala Lithuanian Malagasy Malay Malayalam Nahuatl (Huasteca) Ndebele (Zimbabwe) Norwegian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tahitian Tarascan Tatar Telugu Thai Tigrinya Turkish Ukrainian Urdu Valencian Vietnamese Yoruba Zapotec (Isthmus)\nLɛta Siwo Tso Aƒetɔwo Gbɔ\nYehowa Ðasefowo wu dɔ si wowɔ ƒe ade tsɔ keke woƒe dɔwɔƒe si nye Watchtower Farms si le Wallkill, New York nu nyitsɔ laa. Esi wòkpɔtɔ ƒe eve woawu dɔa nu eye dɔa va biã ŋku vevie la, wova hiã xɔdɔmewo na ame siwo tsɔ wo ɖokui na faa nɔ dɔa wɔm. Le esia ta wohaya aƒe 25 le nutoa me.\nAleke xɔtɔawo se le wò ɖokui me esi wohaya woƒe xɔwo na Yehowa Ðasefowo?\nAƒea ɖeka tɔ gblɔ be: “Míekpɔ dzidzɔ ɖe xɔhayalaawo ŋu ŋutɔ. Míaƒe aƒe te ɖe xɔhayalawo tɔ ŋu eye míede dzesii be wowɔa nu aduadu kple mí eye wodzea xɔlɔ̃ ame hã.”\nAƒenɔ bubu aɖe si ƒe aƒe te ɖe esi wòhaya na Ðasefoawo ŋu la gblɔ tso wo ŋu be: “Woƒe nuwɔna dea dzi ƒo ɣesiaɣi. Tsiƒuƒe nyui aɖe le míaƒe xɔ godo eye ne míekpe ɖekakpuiawo be woava ƒu tsi le eme faa la wovana. Wobua ame ŋu ɣesiaɣi si wova, eye wodea bubu ame ŋu hã. Anyinɔnɔ kple wo dzɔ dzi na mí ale gbegbe eye míasusu wo ŋutɔ ne womegali anɔ du ƒum le gbeawo dzi míanɔ kpɔkpɔm o.” Egblɔ kpee be: “Woawoe nye xɔhayala nyuitɔ siwo míekpɔ kpɔ.”\nAƒetɔ aɖe gblɔ be: “Edzɔ dzi na mí ŋutɔ be menye xɔhayalawo koe ame siawo nye na mí o, wova zu míaƒe aƒelikawo hã.”\nNya kawoe xɔtɔwo gblɔ tso xɔawo ƒe nɔnɔme ŋu esi xɔhayalawo dzo megbe?\n“Woxea xɔfetuawo ɖe game dzi, eye wolé be na aƒea nyuie wònɔ nɔnɔme nyui me hafi wodzo.”\nAƒetɔawo dometɔ aɖe si ŋu nya míegblɔ va yi la gblɔ be: “Akpe na mi kple Gbetakpɔxɔhabɔbɔ bliboa ɖe beléle tɔxɛ si mietsɔ na míaƒe aƒea ta,” eye wògblɔ kpee be yemekpɔ mɔ be Ðasefoawo “nadzra teƒea ɖo nenema gbegbe o.”\nNyɔnu ɖeka gblɔ be: “Esi míenya miaƒe habɔbɔa ƒe nuteƒewɔwɔ ta la, míebia be woaxe nugblẽfe aɖeke daɖi hafi axɔ xɔawo o. Naneke megblẽ le xɔ siwo katã wohayaa ŋu hafi wotrɔ wo na mí o.”\nEsi Ðasefoawo dzra nu suesue aɖe siwo gblẽ le aƒetɔ ɖeka aɖe ƒe xɔ ŋu ɖo vɔ la, aƒetɔa bia be, “Aleke mawɔ hafi miatɔ aɖewo nava wɔ dɔ nam? Ne miedo ŋugbe be yewoawɔ dɔ aɖe le ŋkeke aɖe dzi la, mienɔa game dzi ɣesiaɣi. Ame siwo dzraa nu siwo gblẽ le nye aƒea ŋu ɖo la mewɔa woƒe nyawo dzi alea o.”\nAle Si Woƒo Nya Tae\nHafi xɔ aɖe si Ðasefoawo haya ƒe ƒe nade la, aƒeatɔ ŋlɔ agbalẽ na wo be ne woagahaya xɔa ake la, yeaɖe xɔfetua dzi atsɔ anyo dɔme na wo.\nAƒetɔ bubu gblɔ be: “Ne mɔnukpɔkpɔ agasu mía si ake la, adzɔ dzi na mí ŋutɔ be míagahaya xɔ na Gbetakpɔxɔhabɔbɔa ake.”\nWallkill-xɔtudɔa Ŋuti Nyatakaka Yeyewo


Tsi Tsitre Ðe Satana Abosam Ŋu ( Yakobo 4:7)\nTsi Tsitre Ðe Abosam Ŋu\n1, 2. Nu kae wòle be míanya tso Satana kple gbɔgbɔ vɔ̃wo ŋu?\nMÍASE vivi na agbea le Yehowa ƒe xexe yeyea me ŋutɔ. Míava nɔ agbe abe ale si Mawu ɖoe ene la mlɔeba. Gake fifia ya, míele xexe si dzi Satana kple eƒe gbɔgbɔ vɔ̃wo kpɔ ŋusẽ ɖo la me. (2 Korintotɔwo 4:4) Togbɔ be míate ŋu akpɔ wo o hã la, woli eye ŋusẽ le wo ŋu ŋutɔ.\n2 Le ta sia me la, míadzro ale si míate ŋu anɔ Yehowa ŋu kplikplikpli kple ale si míate ŋu akpɔ mía ɖokuiwo ta tso Satana si me la me. Yehowa do ŋugbe be yeakpe ɖe mía ŋu. Ke hã, ele be mɔnu siwo ŋu dɔ Satana kple eƒe gbɔgbɔ vɔ̃wo wɔna be yewoable mí ahadze mía dzi la nanɔ nyanya na mí.\nABE “DZATA SI LE GBE ÐEM” ENE\n3. Nu kae Abosam di be yeawɔ mí?\n3 Satana gblɔ be amegbetɔwo subɔa Yehowa le ɖokuitɔdidi ta, eye be míadzudzɔ Yehowa subɔsubɔ ne nɔnɔmeawo va sesẽ na mí akpa. (Xlẽ Hiob 2:4, 5.) Ne ame aɖe ɖee fia be yedi be yeasrɔ̃ nu tso Yehowa ŋu la, Satana kple gbɔgbɔ vɔ̃wo dea dzesii, eye wodzea agbagba be yewoaxe mɔ nɛ. Dzi kua wo nenye be ame aɖe tsɔ eɖokui ɖe adzɔgbe na Yehowa hexɔ nyɔnyrɔ. Biblia tsɔ Abosam sɔ kple “dzata si le gbe ɖem eye wòle ame dim be yeavuvu ami.” (1 Petro 5:8) Satana di be yeagblẽ ƒomedodo si le mía kple Yehowa dome la me.—Psalmo 7:1, 2; 2 Timoteo 3:12.\nDzi kua Satana ne míetsɔ mía ɖokuiwo ɖe adzɔgbe na Yehowa\n4, 5. (a) Nu kae Satana mate ŋu awɔ o? (b) Nu kae wòfia be ‘míatsi tre ɖe Abosam ŋu’?\n4 Gake mele be míavɔ̃ Satana kple eƒe gbɔgbɔ vɔ̃wo o. Yehowa ɖo seɖoƒe na nu siwo woate ŋu awɔ mí. Yehowa do ŋugbe be Kristotɔ vavãwo ƒe “ameha gã aɖe” atsi agbe le “xaxa gã” la me. (Nyaɖeɖefia 7:9, 14) Naneke meli si Abosam ate ŋu awɔ atsɔ axe mɔ ɖe esia nu o, elabena Yehowa le Eƒe amewo ta kpɔm.\n5 Zi ale si míele Yehowa ŋu kplikplikpli la, Satana mate ŋu agblẽ mía kple Yehowa dome ƒomedodoa me o. Mawu ƒe Nyaa ka ɖe edzi na mí be: “Yehowa anɔ kpli mi zi ale si mieli kplii.” (2 Kronika 15:2; xlẽ 1 Korintotɔwo 10:13.) Ŋutsu kple nyɔnu wɔnuteƒe geɖe siwo nɔ anyi le blema, abe Abel, Enok, Noa, Sara, kple Mose ene, nɔ Yehowa ŋu kplikplikpli heto esia dzi tsi tre ɖe Abosam ŋu. (Hebritɔwo 11:4-40) Míawo hã míate ŋu awɔ nenema ke. Mawu ƒe Nyaa gblɔ be: “Mitsi tsitre ɖe Abosam ŋu, eye asi le mia gbɔ.”—Yakobo 4:7.\n“MÍELE KAME TEM”\n6. Nu kae Satana dzea agbagba be yeawɔ mí?\n6 Togbɔ be Satana nyae be Yehowa ɖo seɖoƒe na nu siwo yeate ŋu awɔ mí hã la, adze agbagba kokoko be yeawɔ nu sia nu si yeate ŋui be yeagblẽ mía kple Mawu dome ƒomedodoa me. Egbea, Abosam dzea mía dzi le mɔ vovovowo nu, eye egazãa mɔnu siwo wòle zazãm ƒe akpe geɖewoe nye esia. Mɔnu siawo dometɔ aɖewo ɖe?\n7. Nu ka tae Satana le Yehowa ƒe amewo dzi dzem ɖo?\n7 Apostolo Yohanes ŋlɔ bena: “Xexe blibo la katã le vɔ̃ɖitɔ la ƒe ŋusẽ te.” (1 Yohanes 5:19) Satana kpɔ ŋusẽ ɖe xexe vɔ̃ɖi sia dzi, eye adi be yeakpɔ ŋusẽ ɖe Yehowa ƒe amewo hã dzi. (Mika 4:1; Yohanes 15:19; Nyaɖeɖefia 12:12, 17) Abosam nyae be ɣeyiɣi vi aɖe koe susɔ na ye, eya ta ele eƒom ɖe mía dometɔ ɖe sia ɖe nu vevie be míagawɔ nuteƒe na Mawu o. Ɣeaɖewoɣi la, Abosam dzea mía dzi tẽe, gake ɣebubuɣiwo la, etoa ayemɔwo dzi.\n8. Nu kae wòle be wòanɔ susu me na Kristotɔ ɖe sia ɖe?\n8 Efesotɔwo 6:12 gblɔ na mí be: “Míele kame tem . . . kple gbɔgbɔmeŋusẽ vɔ̃ɖi siwo le dziƒonutowo me.” Kristotɔ ɖe sia ɖe le avu wɔm kple Abosam kpakple gbɔgbɔ vɔ̃wo. Ele be míaɖo ŋku edzi be ame siwo katã ɖe adzɔgbe na Yehowa la le aʋa sia wɔm. Le agbalẽ si apostolo Paulo ŋlɔ ɖo ɖe Efesotɔwo me la, exlɔ̃ nu Kristotɔwo zi etɔ̃ sɔŋ be ‘woanɔ tsitre sesĩe.’—Efesotɔwo 6:11, 13, 14.\n9. Nu kae Satana kple gbɔgbɔ vɔ̃wo dzea agbagba be yewoawɔ mí?\n9 Satana kple gbɔgbɔ vɔ̃wo dzea agbagba be yewoato mɔ vovovowo dzi able mí. Ne míete ŋu tsi tre ɖe Satana ŋu le go aɖe me la, esia mefia be eƒe tetekpɔ bubu mate ŋu aɖu mía dzi o. Abosam dzea agbagba be yeanya míaƒe gbagbãƒewo ale be yeate ŋu atia nu siwo yeatsɔ atre mɔ̃ na mí. Gake mele be Abosam ƒe mɔ̃wo naɖe mí o, elabena Biblia fiaa nu mí tso eƒe mɔ̃tetrewo ŋu. (2 Korintotɔwo 2:11; kpɔ Dzesidenya 31 lia.) Mɔ̃ siawo dometɔ ɖekae nye gbɔgbɔyɔyɔ.\nTE ÐOKUIWÒ ÐA XAA TSO GBƆGBƆ VƆ̃WO GBƆ\n10. (a) Nu kae nye gbɔgbɔyɔyɔ? (b) Aleke Yehowa bua gbɔgbɔyɔyɔe?\n10 Gbɔgbɔyɔyɔ lɔ nu siwo ku ɖe vivimeŋusẽwo ŋu la ɖe eme, eye ewɔnɛ be ame doa ka kple gbɔgbɔ vɔ̃wo to mɔnuwo abe afakaka, adzewɔwɔ, gbesasa, alo agbagbadzedze be woaƒo nu kple kukuawo ene dzi. Biblia na míenya be gbɔgbɔyɔyɔ nye “ŋunyɔnu,” eye be manya wɔ be míaƒo mía ɖokui ɖe gbɔgbɔyɔyɔ me eye le ɣeyiɣi ma ke me la, aganye Yehowa subɔlawo o. (5 Mose 18:10-12; Nyaɖeɖefia 21:8) Ele be Kristotɔwo natsri gbɔgbɔyɔyɔ ƒomevi ɖe sia ɖe.—Romatɔwo 12:9.\n11. Nu ka mee ŋkukeke ɖe nu siwo ku ɖe vivimeŋusẽwo ŋu me ate ŋu akplɔ mí ade?\n11 Satana nyae be ne míedina be míake ŋku ɖe nu siwo ku ɖe vivimeŋusẽwo ŋu me la, anɔ bɔbɔe be yeahe mí ade gbɔgbɔyɔyɔ me. Gbɔgbɔyɔyɔ ƒomevi ɖe sia ɖe agblẽ mía kple Yehowa dome ƒomedodoa me.\nSATANA DZEA AGBAGBA BE YEAFLU MÍ\n12. Aleke Satana adi be yeakpɔ ŋusẽ ɖe míaƒe nuŋububu dzi?\n12 Satana dzea agbagba be yeatɔtɔ amewo ƒe susu. Eƒãa ɖikeke ɖe amewo me vivivi, ale be mlɔeba wova susuna be ‘nyui nye vɔ̃ eye vɔ̃ nye nyui.’ (Yesaya 5:20) Abosam wɔa nu siwo ana be amewo nasusu be Biblia ƒe mɔfiamewo mewɔa dɔ o, eye be dzi adzɔ mí wu ne míeŋe aɖaba ƒu Mawu ƒe nudidiwo dzi.\n13. Agbagba siwo Satana dze be yeaƒã ɖikeke ɖe amewo me ƒe kpɔɖeŋu aɖewo ɖe?\n13 Mɔnu siwo ŋu dɔ Satana wɔna wòdzea edzi nɛ wu la dometɔ ɖekae nye be eƒãa ɖikeke ɖe amewo me. Ele mɔnu sia zãm tso gbe aɖe gbe ke. Le Eden-bɔa me la, edze agbagba be yeaƒã ɖikeke ɖe Xawa me esi wòbiae be: “Vavãe Mawu gblɔ be migaɖu abɔmetiawo katã ƒe tsetse aɖeke oa?” (1 Mose 3:1) Emegbe le Hiob ŋɔli la, Satana bia Yehowa le mawudɔlawo ŋkume be: “Dzodzroe Hiob vɔ̃a Mawua?” (Hiob 1:9) Le Yesu ƒe nyɔnyrɔxɔxɔ megbe la, Satana tɔ gbee esi wògblɔ nɛ be: “Ne Mawu ƒe vie nènye la, ekema gblɔ na kpe siawo be woatrɔ azu abolo.”—Mateo 4:3.\n14. Aleke Satana ate ŋu ana amewo nasusu be afɔku mele gbɔgbɔyɔyɔ me o?\n14 Abosam yi edzi le ɖikeke ƒãm ɖe amewo me egbea hã. Edzea agbagba be yeana amewo nasusu be gbɔgbɔyɔyɔ menye nu gbegblẽ nenema gbegbe o. Ale si wòwɔnɛ ye nye be enana gbɔgbɔyɔyɔ ƒe akpa aɖewo dzena abe ɖe naneke megblẽ le eŋu o ene. Kristotɔ aɖewo gɔ̃ hã mete ŋu de dzesi afɔku siwo le gbɔgbɔyɔyɔ me o. (2 Korintotɔwo 11:3) Eya ta aleke míate ŋu akpɔ mía ɖokuiwo tae? Aleke míawɔ akpɔ egbɔ be Satana ƒe mɔ̃wo nagaɖe mí o? Na míadzro go eve siwo me wòate ŋu adzɔ le be eƒe mɔ̃wo naɖe mí la me. Woawoe nye modzakaɖeɖewo kple dɔdamɔnuwo.\nSATANA WƆA MÍAƑE DZƆDZƆMEDIDIWO ŊU DƆ TSƆ TEA MÍ KPƆNA\n15. Aleke wòate ŋu adzɔe be ame nado ka kple gbɔgbɔ vɔ̃wo to modzakaɖeɖe dzi?\n15 Egbea, nu siwo ku ɖe gbɔgbɔ vɔ̃wo, akunya alo madziki, kple vivimeŋusẽwo ŋu la bɔ ɖe filmwo, videowo, television dzi wɔnawo, kɔmpiuta dzi fefewo kple Internet nyatakakadzraɖoƒe geɖe me. Ame geɖe susuna be nu mawo nye dzidzɔdonamenu dzro aɖe ko, eye womenya be afɔkue wòanye na yewo be yewoaɖe mɔ ɖe gbɔgbɔ vɔ̃wo ŋu le yewoƒe agbe me o. Ame ate ŋu ava ƒo eɖokui ɖe gbɔgbɔyɔyɔ me to ɣletivimefakaka, asiƒomefakaka, afakagbalẽviwo zazã kple afakahuhɔ̃ewo zazã me. Abosam ɣlaa afɔku siwo le gbɔgbɔyɔyɔ me eye wòdzea agbagba be yeana nu mawo nadze abe nu wɔmoyawo kple dzidzɔdonamenuwo ene. Ame aɖe ate ŋu asusu gɔ̃ hã be zi ale si yemewɔ gbɔgbɔyɔyɔnuwɔna aɖeke o ko la, naneke megblẽ le eŋu be yeakpɔ nu siwo ku ɖe gbɔgbɔ vɔ̃wo alo vivimeŋusẽwo ŋu la o. Nu ka tae afɔku le nuŋububu sia me?—1 Korintotɔwo 10:12.\n16. Nu ka tae wòle be míaƒo asa na modzakaɖeɖe siwo ku ɖe vivimeŋusẽwo ŋu?\n16 Satana kple gbɔgbɔ vɔ̃wo mate ŋu anya nu siwo le susu me na mí o. Gake woate ŋu anya nu siwo dzroa mí kple nu siwo ŋu míebuna ne wolé ŋku ɖe tiatia siwo míewɔna na mía ɖokuiwo kple míaƒe ƒomewo le modzakaɖeɖewo kple nu bubuwo me la ŋu. Ne míetiaa filmwo, hadzidziwo, alo agbalẽ siwo ku ɖe gbɔgbɔyɔyɔ, gbesasa, gbɔgbɔwo ƒe gege ɖe ame me, adzetɔwo, nukpekpe siwo wobe wonoa ʋu le lãme na amewo (vampire), alo nu siawo tɔgbi ŋu la, Satana kple gbɔgbɔ vɔ̃wo anya be míedi be míanya nu tso yewo ŋu. Ekema woate ŋu adze agbagba be yewoana míaƒo mía ɖokui ɖe gbɔgbɔyɔyɔ me geɖe wu.—Xlẽ Galatiatɔwo 6:7.\n17. Aleke Satana ate ŋu awɔ didi si le mía me be míanɔ lãmesẽ me la ŋu dɔ atsɔ ate mí akpɔ?\n17 Satana ate ŋu awɔ didi si le mía me be míanɔ lãmesẽ me la ŋu dɔ atsɔ ate mí akpɔ. Ame geɖe le lãmesẽkuxi sesẽwo me tom egbea. Dɔnɔ aɖe ate ŋu ate dɔdamɔnu vovovowo akpɔ, gake gbeɖegbeɖea koe. (Marko 5:25, 26) Nu ate ŋu ava gloe ale gbegbe be wòalɔ̃ be yeate nu sia nu ko akpɔ. Gake ele be mí Kristotɔwo míakpɔ nyuie be míagatia dɔdamɔnu siwo lɔ “akunyawɔwɔ,” alo vivimeŋusẽwo ɖe eme la o.—Yesaya 1:13.\nÐo ŋu ɖe Yehowa ŋu ne èle dɔ lém\n18. Dɔdamɔnu kawoe wòle be Kristotɔ naƒo asa na?\n18 Le blema Israel la, ame aɖewo ƒo wo ɖokuiwo ɖe “akunyawɔwɔ” me. Yehowa gblɔ na wo be: “Ne mieke miaƒe abɔwo me la, maɣla ŋkume ɖe mi. Ne mieli kɔ gbedodoɖawo gleglegle hã la, nyemele wo se ge o.” (Yesaya 1:15) Bu eŋu kpɔ ko—Yehowa mase woƒe gbedodoɖawo gɔ̃ hã o! Míadi gbeɖe be míawɔ nane si ate ŋu agblẽ ƒomedodo si le mía kple Yehowa dome la me si awɔe be makpe ɖe mía ŋu o, vevietɔ ne míele dɔ lém. (Psalmo 41:3) Eya ta ele be míaku nu me tso dɔdamɔnu si míedi be míazã ŋu ale be míanya nenye be edo ƒome kple gbɔgbɔyɔyɔ alo vivimeŋusẽ. (Mateo 6:13) Ne edze abe edo ƒome kplii le mɔ aɖe nu la, ke ele be míaƒo asa nɛ keŋkeŋ!—Kpɔ Dzesidenya 32 lia.\nGBƆGBƆ VƆ̃WO ŊUTI NYAWO\n19. Nu kae Abosam wɔ tsɔ de vɔvɔ̃ amewo me?\n19 Togbɔ be ame aɖewo buna be Abosam kple gbɔgbɔ vɔ̃wo meli ŋutɔŋutɔ o hã la, nu siwo teƒe ame aɖewo kpɔ la wɔe be wonya be woli vavã. Ame geɖe vɔ̃na na gbɔgbɔ vɔ̃wo, eye wonye kluviwo na kɔnu siwo wotu ɖe alakpadzixɔsewo dzi. Ame bubuwo hã kakaa ŋutinya siwo ku ɖe nu vɔ̃ɖi siwo gbɔgbɔ vɔ̃wo wɔna ɖe amewo ŋu la ŋu, si wɔnɛ be ame geɖe va vɔ̃a wo. Zi geɖe la, ŋutinya siawo doa dzidzɔ na amewo, eye edzɔa dzi na wo be yewoagblɔ wo ame bubuwo nase. Ŋutinya siawo wɔnɛ be amewo va nɔa Abosam vɔ̃m.\n20. Aleke wòate ŋu adzɔe be míakaka Satana ƒe alakpanyawo?\n20 Bu nya sia ŋu kpɔ—Satana di be amewo navɔ̃ ye. (2 Tesalonikatɔwo 2:9, 10) Enye alakpatɔ si nya ale si wòaflu ame siwo dina be yewoake ŋku ɖe nu siwo ku ɖe gbɔgbɔyɔyɔ ŋu me ahana woaxɔ nu siwo menye nyateƒe o la dzi ase. Ame mawo tea ŋu gblɔa nu siwo wosusu be yewose alo kpɔ la ŋuti nyawo na amewo. Zi ale si amewo le nya mawo kakam la, zi nenemae wogaɖea ami ɖe woe. Mímedi be míakaka ŋutinya mawo atsɔ akpe ɖe Satana ŋu wòade vɔvɔ̃ amewo me o.—Yohanes 8:44; 2 Timoteo 2:16.\n21. Le esi míanɔ ŋutinya siwo ku ɖe gbɔgbɔ vɔ̃wo ŋu gblɔm na amewo teƒe la, nu kawo ŋue míate ŋu aƒo nu tsoe?\n21 Ne Yehowa subɔla aɖe kpɔ nane teƒe ku ɖe gbɔgbɔ vɔ̃wo ƒe nuwɔnawo ŋu la, matsɔ eŋuti nya anɔ dze ɖom na amewo o. Mele be Yehowa ƒe amewo navɔ̃ naneke si Abosam kple eƒe gbɔgbɔ vɔ̃wo ate ŋu awɔ o. Ke boŋ, ele be míaƒe susu nanɔ Yesu kple ŋusẽ si Yehowa nɛ la ŋu. (Hebritɔwo 12:2) Yesu metsɔa ŋutinya siwo ku ɖe gbɔgbɔ vɔ̃wo ŋu la nɔa dze ɖom na eƒe nusrɔ̃lawo o. Fiaɖuƒegbedeasia kple “Mawu ƒe nu dzɔtsuwo” koŋ ŋue wòƒo nu tsoe.—Dɔwɔwɔwo 2:11; Luka 8:1; Romatɔwo 1:11, 12.\n22. Nu kae nèɖoe kplikpaa be yeawɔ?\n22 Mígaŋlɔ be gbeɖe o be Satana ƒe taɖodzinue nye be yeagblẽ ƒomedodo si le mía kple Yehowa dome la me. Adze agbagba awɔ nu sia nu si wòate ŋui be yeagblẽ ƒomedodo ma me. Gake míenya Abosam ƒe mɔwo, eye míeɖoe kplikpaa be míaƒo asa na gbɔgbɔyɔyɔ ƒomevi ɖe sia ɖe. Míele ‘mɔ na ge’ Abosam be wòana tameɖoɖo ma me nagbɔdzɔ o. (Xlẽ Efesotɔwo 4:27.) Ɛ̃, ne míetsi tre ɖe Abosam ŋu la, eƒe mɔ̃wo maɖe mí o, eye Yehowa akpɔ mía ta míanɔ dedie.—Efesotɔwo 6:11.\n1 XEXEA LE ABOSAM ƑE ŊUSẼ TE\n“Xexe blibo la katã le vɔ̃ɖitɔ la ƒe ŋusẽ te.”—1 Yohanes 5:19\nNu kae nye Satana ƒe taɖodzinu?\nSatana di be yeagblẽ nu le mía kple Yehowa dome ƒomedodoa ŋu alo agblẽ edome kura.\nDzi kunɛ ne ekpɔe be amewo va nya Yehowa helɔ̃e.\n2 MÈGAVƆ̃ SATANA O\n“Mibɔbɔ mia ɖokui ɖe Mawu te; ke mitsi tsitre ɖe Abosam ŋu, eye asi le mia gbɔ.”—Yakobo 4:7\nAleke míewɔ nya be míate ŋu atsi tsitre ɖe Abosam ŋu?\nNyaɖeɖefia 7:9, 14\nYehowa ɖo seɖoƒe na nu si Abosam ate ŋu awɔ mí. Mawu do ŋugbe be ameha gã aɖe atsi agbe ayi ɖe xexe yeyea me.\nNe míele Yehowa ŋu kplikplikpli la, Satana mate ŋu agblẽ ƒomedodo si le mía kple Yehowa dome la me o.\n1 Korintotɔwo 10:13; Hebritɔwo 11:4-40\nYehowa do ŋugbe be yeakpe ɖe mía ŋu míawɔ nuteƒe, abe ale si wòkpe ɖe ame gbogbo aɖewo ŋu va yi ene.\n3 NƆ ŊUDZƆ ÐE SATANA ƑE AYEMƆWO ŊU\n“Eƒe ayemɔwo mele ɣaɣla ɖe mí o.”—2 Korintotɔwo 2:11\nAyemɔ kawo ŋu dɔe Satana wɔna?\nYohanes 15:19; Nyaɖeɖefia 12:12, 17\nAbosam kpɔ ŋusẽ ɖe xexea dzi, gake mekpɔ ŋusẽ ɖe Yehowa ƒe amewo ya dzi o, eya ta etɔ ŋku wo.\n1 Mose 3:1; Galatiatɔwo 5:19-21; Efesotɔwo 6:12\nAbosam dzea agbagba be yeanya míaƒe gbagbãƒewo ale be yeatsɔ wo atre mɔ̃ na mí.\n3 Mose 19:26; Yesaya 1:13, 15; Marko 5:25, 26\nÐɔ ŋu ɖo ne èle dɔdamɔnu si ŋu dɔ nàwɔ la tiam. Nu ate ŋu aglo ame aɖe ale gbegbe be alɔ̃ be yeate dɔdamɔnu si me wozãa vivimeŋusẽ le la akpɔ.\n5 Mose 18:10-12; Dɔwɔwɔwo 19:19; Galatiatɔwo 6:7; Nyaɖeɖefia 21:8\nNe gbɔgbɔ vɔ̃wo kpɔe be míedina be míanya nu tso vivimeŋusẽwo ŋu la, woate ŋu awɔ esia ŋu dɔ atsɔ ate mí akpɔ. Ne míeƒo mía ɖokui ɖe gbɔgbɔyɔyɔ me la, esia anye nuteƒemawɔmawɔ na Yehowa.\n4 MÈGAKAKA ABOSAM ƑE ALAKPANYAWO O\n“Abosam [nye] aʋatsokala kple aʋatsokafofo.”—Yohanes 8:44\nAleke wòate ŋu adzɔe be míakaka Abosam ƒe alakpanyawo?\nRomatɔwo 1:11, 12; 2 Timoteo 2:16\nAmewo gblɔa ŋutinya siwo nana wòdzena abe ŋusẽ le Abosam kple gbɔgbɔ vɔ̃wo si wu ale si wòle ŋutɔŋutɔ ene. Gake le esi míanɔ ŋutinya siwo ana vɔvɔ̃ naɖo amewo kakam teƒe la, ele be míalé fɔ ɖe dzidede ƒo na mía nɔewo ŋu boŋ.\nNe Abosam ƒe ayemɔwo le nyanya na mí la, míate ŋu atsi tsitre ɖe eŋu ahanɔ Yehowa ŋu kplikplikpli.\nXaxawo vaa ame sia ame dzi le esi míele Satana ƒe xexea me ta. Mɔ kawo dzie Satana tona dzea mía dzi? Aleke míawɔ anɔ dzadzraɖoɖi ɖe wo ŋu?


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Lithuanian Myanmar Norwegian Polish Portuguese Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian\nTsikuxia lɔ xexea me katã ɖe eme. Ele lãmesẽkuxiwo hem va anyigbadzinɔla miliɔn akpe geɖe dzi. Afɔ kawo ɖem wole be woatsɔ akpɔ tsi nyui kpɔkpɔ kple tsizazã ƒe nyaa gbɔ?\nSOUTH AFRICA: Woŋlɔ ɖe Science magazine ƒe akpa dzi be: “Ame Dahe Siwo Le Durban Kpɔ Tsi Si Wohiã Hena Ɣeyiɣi Didi Aɖe La Mlɔeba.” Nyati ma ka nya ta be tsi nyui kpɔkpɔ ƒe kuxi ɖe fu na ame dahe siwo le nuto ma me hena ƒe blananewo le vovototodedeameme ƒe dziɖuɖu si nɔ anyi tsã ƒe nuwɔna ta. Nyatia gblɔ be le ƒe 1994 me la, “aƒe akpe 250 me tɔwo mekpɔa tsi nyui le Durban nutoa me o, eye tsi ƒoɖiwo ɖeɖeɖa hã nye kuxi na wo.”\nBene woakpɔ kuxia gbɔ la, aɖaŋuwɔla aɖe va wɔ ɖoɖo aɖe le ƒe 1996 me, ale be aƒe ɖe sia ɖe nate ŋu akpɔ tsi nyui lita 200 lɔƒo gbe sia gbe. Nu kae nye emetsonu? Science magazinea gblɔ be: “Durban dua me tɔ miliɔn etɔ̃ kple afã la katã kpɔa tsi nyui, negbe wo dometɔ akpe 120 ko.” Fifia ya, tsi nyui kuƒe megadidi tso amewo gbɔ kura o—esia nye ŋgɔyiyi ɖedzesi aɖe ne wotsɔe sɔ kple ale si wònɔ na wo tsã be woaɖaku tsi ahadro ɖe ta tso didiƒe abe kilomita ɖeka ene la.\nScience magazinea ɖe nu me be, be woakpɔ tsi ƒoɖiwo ɖeɖeɖa ƒe kuxia gbɔ la, “wole agboti siwo nɔa nuvo” la ɖɔlim kple “yeyetɔ siwo ŋu wotrɔ asi le be afɔdzia kple aɖuɖɔa nayi teƒe vovovo, si wɔnɛ be afɔdzia te ŋu ƒuna kaba henyunyɔna bɔbɔe.” Le ƒe 2008 ƒe gɔmedzedze la, wotu nugododeƒe yeye siawo tɔgbi 60,000 lɔƒo sɔŋ, evɔ ɖe wonɔ mɔ kpɔm be ƒe eve megbe hafi woate ŋu akpɔ egbɔ be aƒe ɖe sia ɖe kpɔ nugododeƒe nyui.\nBrazil: Mitsinyenyedɔlélewo ɖe fu na ɖevi alafa geɖewo le Salvador dugã la me ŋutɔ le tsi gbegblẽ toƒe nyuiwo kple nugododeƒe nyuiwo ƒe anyimanɔmanɔ ta. * Be woakpɔ nɔnɔmea gbɔ la, woɖe tsi gbegblẽ toƒe si didi kilometa 2,000 la na aƒe siwo wu akpe 300. Nu kae nye emetsonu? Mitsinyenye ƒe kuxia dzi va ɖe kpɔtɔ 22 le alafa me le dugã la katã me, eye edzi ɖe kpɔtɔ 43 le alafa me le nuto siwo me wòbɔ le wu me.\nIndia: Le xexea ƒe teƒe aɖewo la, wokpɔa tsi geɖe fũu le ƒea ƒe ɣeyiɣi aɖewo me; gake wometea ŋu léa tsiawo ɖi bene woate ŋu awɔ wo ŋu dɔ emegbe o. Ke hã, le ƒe 1985 me la, India nyɔnuwo ƒe ƒuƒoƒo aɖe si le Dholera nuto gã, si le Gujarat nutoa ƒe dzieheɣetoɖoƒekpa dzi, me la to mɔnu nyui aɖe vae bene yewoalé tsiawo ɖi. Wowɔ ɖeka hetu tsixaɖoƒe gã aɖe si lolo abe afɔbɔlƒoƒe ene. Emegbe woɖo aŋe titri ɖe eme be tsia nagaɖuɖu ato afi aɖeke o. Woƒe aɖaŋua kpɔ dzidzedze. Le nyateƒe me la, esi tsi dza eye tsi xa ɖe teƒea la, woyi edzi nɔ ezãm hena ɣleti geɖe le tsidzaɣia megbe—togbɔ be “woɖe mɔ du siwo te ɖe wo ŋu me tɔwo zã tsia kpli wo hã.”\nChile: Anyiehe Amerika dukɔ sia didi kilometa 4,265 hemlɔ Pasifik Ƒua, si le eƒe ɣetoɖoƒekpa dzi, kple Andes Towo, siwo le eƒe ɣedzeƒekpa dzi la dome. Dziɖuɖua kpɔa tsi nyawo gbɔ heɖea mɔ ɖe tsita kple tsimɔwo tutu ŋu. Nu kae nye emetsonu? Fifia la, ame siwo le dugãwo me dometɔ 99 le alafa me kple dukɔ bliboa me tɔ 94 le alafa me kpɔa tsi nyui.\nKuxia Gbɔ Kpɔnu Nyuitɔ Kekeake\nEdze abe dukɔ ɖe sia ɖe le mɔnu si sɔ nɛ dzi tom le tsi kuxia gbɔ kpɔm ene. Le dukɔ aɖewo siwo me ya ƒona le ɖoɖo nyui nu le la, wowɔ mɔ̃ siwo ya trona tsɔ hea tsi tso to me vaa gota, eye wozãa mɔ̃ siawo ke tsɔ naa elektrikŋusẽ hã. Dukɔ siwo de ŋgɔ wu la ɖea dze ɖa le atsiaƒumetsiwo hã me wozua tsi nyui tsɔ kpɔa tsikuxia gbɔ. Le teƒe geɖewo la, wotua tsixaɖoƒe gãwo tsɔ léa tɔsisimetsiwo kple tsidzadzawo ɖi—siwo nye mɔnu siwo le dzidzedze kpɔm va se ɖe afi aɖe ya teti, togbɔ be ɣe noa tsi siwo wolé ɖi ɖe tsixaɖoƒeawo le nuto siwo me ku ɖina le la ƒe akpa 10 le alafa me gɔ̃ hã.\nYehowa Ðasefowo xɔ edzi se be, menye amegbetɔwo si mee kuxia gbɔ kpɔnu nyuitɔ kekeake le o, ke boŋ Mawu si mee wòle. Biblia gblɔ be: ‘Yehowa Mawu tɔe nye anyigba kple nu siwo yɔ edzi, xexea me kple eme nɔlawo. Elabena eɖo egɔme anyi ɖe atsiaƒu dzi, eye wòlii anyi ɖe tɔsisiwo dzi zã.’—Psalmo 24:1, 2.\nEnye nyateƒe be Mawu tsɔ anyigbadzikpɔkpɔ ƒe agbanɔamedzia de amegbetɔwo si ya. (1 Mose 1:28) Gake ale si amegbetɔwo le anyigbadzinuwo dome gblẽm—kple emetsonu dziŋɔawo—ganye kpeɖodzi bubu be “[amegbetɔ] ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.”—Yeremiya 10:23.\nNu kae Yehowa awɔ atsɔ aɖɔ nu siwo gblẽ le anyigba ŋu la ɖo? Biblia na kakaɖedzi mí be eɖoe be ‘yeawɔ nuwo katã yeyee.’ (Nyaɖeɖefia 21:5) Wò ya bu xexe aɖe si me ahedada, kuɖiɖi, kple tsikuxi manɔ o ŋu kpɔ. Bu xexe si me tsi magadza aɖe ame akpe geɖe ƒe agbe ɖa abe ale si wòle dzɔdzɔm ƒe sia ƒe egbea ene o ŋu kpɔ. Le Mawu ƒe Fiaɖuƒedziɖuɖua te la, ana eƒe ŋugbedodowo katã nava eme! Yehowa ŋutɔ gblɔ be: ‘Nenema ke nye nya, si do tso nye nu me la anɔ: Magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nu si gbe meɖoe ɖo la hafi.’—Yesaya 55:11.\nÀdi be yeasrɔ̃ nu geɖe wu tso tame si Mawu ɖo be yeagbugbɔ aɖɔ anyigba la ɖo nyuie abe ale si wòdze le eƒe Nya, Biblia la, me ene ŋua? Nyati si kplɔe ɖo aɖe ale si nàte ŋu awɔ esiae la me na wò.—g09 01-E.\n^ mm. 6 Ƒe sia ƒe la, ɖevi miliɔn 1, akpe 600 kuna le mitsinyenyedɔlélewo ta le xexea me godoo. Xexlẽme sia sɔ gbɔ wu ame siwo katã kuna le Ðikanaku (AIDS alo SIDA), yɔmekpe, kple asrã dɔlélewo ta ƒe xexlẽme ƒokpli.\n“Afi si tsi mele o la, agbe menɔa afi ma o. . . . Míele agbe le tsi ƒe amenuveve me.”—Michael Parfit, National Geographic ƒe nuŋlɔla\nWozãa tsi tɔn 1,000 hafi kpɔa nuku tɔn ɖeka\n“Agblewo koŋue wozãa tsi siwo katã míezãna le xexea me la ƒe akpa 70 le alafa me tsɔ dea tsii.”—Plan B 2.0, si Lester R. Brown ŋlɔ\n[Akɔntabubu/Nɔnɔmetata siwo le axa 22]\nTsi nyui agbɔsɔsɔme kae li?\nTsi siwo katã li\n2.5% Tsi nyui\nTsi nyuiawo katã\n99% Tsi nyui siwo tsi tsikpewo alo anyigba ƒe tu me\n1% Tsi si li na amegbetɔ biliɔn adre kloe kple nugbagbe bubu biliɔn manyaxlẽ gbogboawo\nWole aŋeto siwo me tsi nyui ato la dem to me, Durban, South Africa\nNyɔnuwo le gome kpɔm le tsixaɖoƒe aɖe tutu me, Rajasthan, India, 2007\nAmewo le tsiléɖiƒe yeye aɖe tum na woƒe nutoa me tɔwo le afi si gogo Copán, Honduras\nƉoe Ɖe Amewo Ɖoe Ɖe Amewo Tsikuxi La—Nu Ka Wɔm Wole Tso Eŋu?\ng 1/09 axa 21-22


Yeremia 24 - Holy Bible [Ewe Bible 1913] - (Yer 24)\nEsi Babel-fia Nebukaɖnezar ɖe aboyo Yuda-fia Yexonya, Yoyakim vi, kple Yuda-amegãwo, atikpalawo kple gbeɖewo tso Yerusalem yi Babel megbe la. Yehowa na mekpɔ gbotsetse kusi eve, si wotsɔ da ɖe Yehowa ƒe gbedoxɔ nu.\nGbotsetse nyui, siwo le abe gbotsetse ŋgɔgbeawo ene la, le kusi ɖeka me, eye gbotsetse gbegblẽwo le kusi evelia me, esiwo gblẽ, ale be womelé ɖuɖu me o.\nEye Yehowa gblɔ nam be: Yeremya, nuka kpɔm nèle? Meɖo ŋu be. Gbotsetsewoe; gbotsetse nyuitɔwo nyo ŋutɔ, eye gbegblẽawo gblẽ vevie, ale be ɖuɖu mele wo ŋu o.\nTete Yehowa ƒe gbe va nam bena:\nAle Yehowa, Israel ƒe Mawu la, gblɔ esi: Mekpɔ nyuie ɖe Yuda ƒe aboyome, siwo menya tso teƒe sia ɖo ɖe Kaldea-nyigba dzi la ŋu, abe gbotsetse nyui siawo ene.\nMatsɔ nye ŋku aɖo wo ŋu hena nyuiwɔwɔ, eye mana woatrɔ agba va anyigba sia dzi, matu wo, eye nyemagbã wo o, mado wo, eye nyemaho wo o.\nMana dzi wo, ne woatsɔ adze sim be, nyee nye Yehowa; woanye dukɔ nam, eye manye Mawu na wo, nenye be wotrɔ ɖe ŋunye tso woƒe dzi blibo me.\nAlé Yehowa gblɔ esi: Alesi gbotsetse gbegblẽawo gblẽ, ale be ɖuɖu mele wo ŋu o la, nenema mawo Yuda-fia Zedekiya kple eƒe amegãwo, amesiwo kpɔtɔ ɖe Yerusalem, kple amesiwo susɔ ɖe anyigba la dzi, kpakple amesiwo le Egipte-nyigba dzi lae.\nMatsɔ wo awɔ bibi kple dzɔgbevɔ̃e na anyigba dzi fiaɖuƒewo katã, woanye alɔmeɖenu, lodonu, ahamasinu kple ɖiŋudonu le teƒe, siwo katã manyã wo aɖo ɖo.\nMaɖo yi, dɔwuame kple dɔvɔ̃ ɖe wo, vaseɖe esime woatsrɔ̃ avɔ le anyigba, si metsɔ na woawo kple wo fofowo la dzi.


Mègana ‘Wò Asiwo Nado Agblɔ O’—Zefaniya 3:16 | Nusɔsrɔ̃\n“Wò asiwo megado agblɔ o.”—ZEF. 3:16.\nHADZIDZI: 81, 32\nAleke Yehowa do ŋusẽ Mose, Asa kple Nehemiya ƒe asiwo?\nAleke Yehowa doa ŋusẽ míaƒe asiwo egbea?\nNu kawoe míawɔ atsɔ ado ŋusẽ mía nɔviwo ƒe asiwo?\n1, 2. (a) Kuxi kawo me tom ame geɖe le egbea, eye nu kae wògblẽ le wo ŋu? (b) Ŋugbe kae Mawu do le Yesaya 41:10, 13 ?\nNƆVINYƆNU gbesiagbe mɔɖela aɖe si srɔ̃ nye hamemetsitsi gblɔ be: “Togbɔ be nusrɔsrɔ̃ ƒe ɖoɖo nyuiwo le asinye hã la, mele avu wɔm kple dzimaɖitsitsi ƒe geɖee nye esia. Enana alɔ̃ buna ɖem, egblẽa nu le nye lãmesẽ ŋu, nyemewɔa nu ɖe amewo ŋu nyuie o, eye ɣeaɖewoɣi enana medina be anyigba namim ko mavo.”\n2 Ðe wò hã nèle nu sia tɔgbi me toma? Ewɔ nublanui be agbenɔnɔ le Satana ƒe xexe vɔ̃ɖi sia me na nu te ɖe mía dzi vevie, si wɔnɛ be míetsia dzimaɖi eye gbɔgbɔtsixe tsia mía ƒo. Ðeko wòle abe ɖe wotsi ka tɔdziʋu aɖe, si na tɔdziʋua de ŋgɔ yi ge do kpoe ene. (Lod. 12:25) Nu kawoe ate ŋu ana nàse le ɖokuiwò me nenema? Ðewohĩ ame vevi aɖe ku na wò, wò lãme gblẽ vevie, ganyawo ƒe sesẽ na mète ŋu le wò ƒomea dzi kpɔm o, alo be amewo le tsitre tsim ɖe ŋuwò. Tamebubu le esiawo ŋu ate ŋu ana nu nati kɔ na wò. Ate ŋu ana gɔ̃ hã be mànɔ dzidzɔ kpɔm o. Gake wò ya ka ɖe edzi be Mawu le klalo be yeado alɔ wò.—Xlẽ Yesaya 41:10, 13.\n3, 4. (a) Mɔ kawo nue Biblia zãa nya “asi” le? (b) Nu kawoe ate ŋu ana míaƒe asiwo nado agblɔ?\n3 Zi geɖe la, Biblia zãa amegbetɔ ƒe ŋutinuwo tsɔ wɔa kpɔɖeŋu na nu vovovowo. Biblia ƒo nu tso amegbetɔ ƒe asiwo ŋu zi alafa geɖe. Be ame nado ŋusẽ eƒe asiwo alo eƒe alɔ ate ŋu afia be dzi naɖo eƒo, ŋusẽ naɖo eŋu, eye wòabla ali dzi ɖe dɔ ŋu. (1 Sam. 23:16, etenuŋɔŋlɔ; Ezra 1:6) Ate ŋu afia hã be wòanɔ mɔ kpɔm be nuwo ava nyo le etsɔme.\n4 Gake be ame ƒe asiwo nado agblɔ fiana ɣeaɖewoɣi be dzi naɖe le amea ƒo, ŋusẽ navɔ le eŋu, alo mɔkpɔkpɔ nabu ɖee. (2 Kron. 15:7, etenuŋɔŋlɔ; Heb. 12:12) Ate ŋu ana amea nana ta bɔbɔe. Ne nɔnɔme aɖewo te ɖe dziwò alo nèle gbɔdzɔgbɔdzɔm le ŋutilã me, le seselelãme gome, alo le gbɔgbɔ me gɔ̃ hã la, ate ŋu ana wò asiwo nado agblɔ. Nu kae ade dzi ƒo na wò? Eye nu kae aʋã wò ahado ŋusẽ wò be nàdo dzi eye nànɔ dzidzɔ kpɔm?\n‘YEHOWA ƑE ALƆ METO ÐE EME O’\n5. (a) Nu kae míawɔ ne kuxiwo do agba na mí, gake nu kae wòle be wòanɔ susu me na mí? (b) Nu ka mee míadzro fifia?\n5 Xlẽ Zefaniya 3:16, 17. Le esi vɔvɔ̃ naɖo mí eye dzi naɖe le mía ƒo, si afia be míaƒe asiwo do agblɔ, teƒe la, mía Fofo lɔ̃ame la de dzi ƒo na mí be ‘míadro míaƒe dzimaɖitsitsiwo katã ɖe ye dzi.’ (1 Pet. 5:7) Nya siwo Mawu gblɔ na Israel-viwo ate ŋu ado ŋusẽ míawo hã. Egblɔ na wo be ‘yeƒe alɔ sesẽ la meto ɖe eme be yemate ŋu axɔ na’ ye subɔla wɔnuteƒewo o. (Yes. 59:1) Míadzro Biblia me kpɔɖeŋu ɖedzesi etɔ̃ siwo ɖee fia be didia kple ŋutetea le Yehowa si be wòado ŋusẽ eƒe amewo woawɔ eƒe lɔlɔ̃nu, togbɔ be wotoa nɔnɔme siwo dzena abe ɖe wowu tsɔtsɔ na wo ene me hã. Na míakpɔ ale si kpɔɖeŋu siawo atu wò ɖoe ɖa.\n6, 7. Nu vevi kawoe míate ŋu asrɔ̃ tso ale si Israel-viwo ɖu Amalekitɔwo dzi me?\n6 Esi woɖe Israel-viwo nukutɔe le kluvinyenye me le Egipte megbe kpuie la, Amalekitɔwo ho aʋa ɖe wo ŋu. Le Mose ƒe mɔfiafia nu la, Yosua kplɔ Israel-viwo dzideƒotɔe woyi ɖakpe kple futɔawo. Ɣemaɣi tututu la, Mose kplɔ Aron kple Hur wolia togbɛ aɖe, afi si woate ŋu anɔ aʋakpeƒea kpɔm le. Vɔvɔ̃e ɖo ŋutsu etɔ̃ siawo wole sisim le aʋaa nua? Kura o!\n7 Mose ɖe susu aɖe si akpe ɖe Israel-viwo ŋu woaɖu dzi. Mose do Mawu vavã la ƒe atikplɔ si le esi la ɖe dzi. Zi ale si Mose ƒe asi le dzi ko la, Yehowa doa ŋusẽ Israel-ʋawɔlawo ƒe asi wonɔa Amalekitɔwo dzi ɖum. Gake ne abɔ le Mose kum eye wòɖiɖi asi ko la, Amalekitɔwo ƒe alɔ dea dzi. Eya ta Aron kple Hur wɔ susu ŋu dɔ kaba tsɔ “kpe de [Mose te] wòbɔbɔ nɔ edzi. Eye Aron kple Hur lé eƒe abɔwo ɖe dzi, ame ɖeka le akpa si, eye evelia le akpa kemɛ, ale be eƒe abɔwo le dzi va se ɖe esime ɣe ɖo to.” Nyateƒee, Mawu ƒe asi sesẽ la kpe ɖe Israel-viwo ŋu woɖu aʋa dzi.—2 Mose 17:8-13.\n8. (a) Nu kae Asa wɔ esi Etiopiatɔwo ho ɖe Yuda ŋu? (b) Aleke míate ŋu asrɔ̃ Asa ƒe kpɔɖeŋu?\n8 Le Fia Asa ƒe ŋkekeawo me hã la, Yehowa ɖee fia be yeƒe alɔ meto ɖe eme o. Biblia ƒo nu tso aʋa geɖe siwo wowɔ le blema ŋu. Gake aʋakɔ si nɔ Etiopiatɔ Zera ŋue lolo wu. Aʋawɔla bibi 1,000,000 sɔŋue nɔ esi. Fia Asa ƒe aʋawɔlawo anɔ abe Etiopiatɔwo tɔ ƒe afã ene. Ame aɖe asusu be esia ana Asa natsi dzimaɖi anɔ ƒoƒom tititi eye wòadi be yeana ta. Gake Asa trɔ ɖe Yehowa ŋu enumake be wòakpe ɖe ye ŋu. Le amegbetɔwo ƒe susu nu la, manya wɔ be woaɖu Etiopiatɔwo dzi o, gake “Mawu ya tea ŋu wɔa nu sia nu.” (Mat. 19:26) Mawu ɖe eƒe ŋusẽ gã la fia eye ‘wòɖu Etiopiatɔwo dzi le Asa ŋgɔ.’ Asa “ƒe dzi ku ɖe Yehowa ŋu bliboe le eƒe agbemeŋkekewo katã me.”—2 Kron. 14:8-13; 1 Fia. 15:14.\n9. (a) Nu kae meɖe dzi le Nehemiya ƒo wògbe Yerusalem glia ɖoɖo o? (b) Aleke Mawu ɖo Nehemiya ƒe gbedodoɖa ŋu?\n9 Bu ale si Nehemiya anya se le eɖokui me esime wòva Yerusalem ŋu kpɔ. Dua tsi nuvo eye dzi megale dɔme na nɔvia Yudatɔwo o. Tsitretsiɖeŋulawo ƒe ŋɔdzidoname na Yudatɔwo ƒe alɔ do agblɔ, eye wodzudzɔ Yerusalem glia ɖoɖo. Ðe esia ɖe dzi le Nehemiya hã ƒoa? Kpao! Abe Mose, Asa kple Yehowa subɔla wɔnuteƒe bubuwo ene la, gbedodoɖa na Yehowa kple ŋuɖoɖo ɖe eŋu nye numame na Nehemiya. Eye esia tututue wògawɔ. Nehemiya do gbe ɖa na Yehowa tso dzi me le nɔnɔme sesẽ si awɔ na Yudatɔwo be ewu tsɔtsɔ na yewo la me, eye wòɖo toe. Mawu tsɔ eƒe “ŋusẽ gã” kple eƒe “alɔ sesẽ” la do ŋusẽ Yudatɔwo ƒe asi siwo do agblɔ la. (Xlẽ Nehemiya 1:10; 2:17-20; 6:9.) Ðe nèxɔe se be Yehowa tsɔa eƒe “ŋusẽ gã” kple eƒe “alɔ sesẽ” la doa ŋusẽ esubɔlawo egbea hã?\nYEHOWA ADO ŊUSẼ WÒ ASIWO\n10, 11. (a) Aleke Satana dzea agbagba be yeagbɔdzɔ míaƒe asi? (b) Nu kae Yehowa zãna tsɔ doa ŋusẽ mí? (d) Aleke teokrasi sukuwo kple hehenaɖoɖowo le vi ɖem na wòe?\n10 Nenɔ susu me na mí be Abosam madzudzɔ agbagbadzedze be yeatɔ te Kristotɔwo ƒe subɔsubɔdɔa o. Enaa dziɖuɖuwo, hakplɔlawo kple xɔsegbelawo daa alakpa ɖe mía si eye wodoa ŋɔdzi na mí. Kple susu ka? Eyae nye be míaƒe lãme nafa ɖe gbeƒãɖeɖe Fiaɖuƒe ŋuti nya nyuia ŋu. Gake ŋutete le Yehowa si eye wòle klalo be yeado ŋusẽ mí to eƒe gbɔgbɔ kɔkɔea dzi. (1 Kron. 29:12) Ele vevie be míabia gbɔgbɔ kɔkɔea be wòakpe ɖe mía ŋu míawɔ avu kple tetekpɔ ɖe sia ɖe si Satana kple eƒe xexea ahe va mía dzi. (Ps. 18:39; 1 Kor. 10:13) Enye dzidzɔ na mí hã be Mawu ƒe Nya si woŋlɔ to eƒe gbɔgbɔa dzi hã kpena ɖe mía ŋu. Bu nu gbogbo siwo míesrɔ̃na tso míaƒe agbalẽ siwo wotu ɖe Biblia dzi me ɣleti sia ɣleti hã ŋu kpɔ. Zakariya 8:9, 13 (xlẽe) me nyawo sɔ na mí egbea ŋutɔ elabena esime wogbugbɔ nɔ Yerusalem gliawo ɖom ye woŋlɔ wo.\n11 Tsɔ kpe ɖe eŋu la, nu siwo Mawu fiaa mí le Kristotɔwo ƒe kpekpewo, takpekpe suewo kple gãwo, kpakple míaƒe teokrasi sukuwo me doa ŋusẽ mí. Hehe siawo ate ŋu aʋã mí be míaɖo taɖodzinuwo na mía ɖokuiwo eye míawɔ míaƒe Kristotɔwo ƒe dɔdeasiwo nyuie. (Ps. 119:32) Ðe wò hã nèkua kutri be hehenaɖoɖo siawo nade dzi ƒo na yea?\n12. Nu kae míawɔ be ŋusẽ nanɔ mía ŋu?\n12 Yehowa kpe ɖe Israel-viwo ŋu woɖu Amalekitɔwo kple Etiopiatɔwo dzi, eye wòdo ŋusẽ Nehemiya kple eƒe amewo ale be wowu gliɖoɖodɔa nu dedie. Mawu ado ŋusẽ míawo hã míanɔ te sesĩe ɖe tsitretsiɖeŋu, ɖekematsɔleme kple dzimaɖitsitsi nu ale be míate ŋu awɔ gbeƒãɖeɖedɔa ade goe. (1 Pet. 5:10) Míekpɔa mɔ be Yehowa nawɔ nukunuwo na mí o. Ke boŋ ele be míakɔe aɖo klota ne Mawu nakɔe aɖo ta na mí. Esia bia be míanɔ Mawu ƒe Nya la xlẽm gbe sia gbe, anɔ kpekpeawo dzram ɖo ahanɔ wo dem kwasiɖa sia kwasiɖa, míatsɔ nu nyuiwo anɔ míaƒe susu kple dzi nyim to ɖokuisi nusrɔsrɔ̃ kple ƒometadedeagu dzi, ahanɔ gbe dom ɖa na Yehowa ɣesiaɣi. Migana míaɖe mɔ naneke nahe míaƒe susu ɖa le nu siwo zãm Yehowa le tsɔ le ŋusẽ dom mí hele dzi dem ƒo na mí la ŋu gbeɖe o. Ne èkpɔe be yegbɔdzɔ le nu siawo dometɔ aɖe me la, bia Mawu be wòakpe ɖe ŋuwò. Ekema àkpɔ ale si eƒe gbɔgbɔa ‘doa ŋusẽ wò, eye wònaa didia kple ŋusẽ wò be nàwɔ nu si dzea eŋu.’ (Flp. 2:13) Ke nu kae wò hã nàwɔ atsɔ ado ŋusẽ ame bubuwo ƒe asi?\nDO ŊUSẼ ALƆ SIWO DO AGBLƆ\n13, 14. (a) Nu kae do ŋusẽ nɔviŋutsu aɖe le srɔ̃a ƒe ku megbe? (b) Aleke míate ŋu atu nɔviwo ɖoe?\n13 Yehowa na xexea me katã ƒe nɔviwo ƒe habɔbɔ si me tɔwo léa be na ame, siwo dea dzi ƒo na mí la mí. Ðo ŋku edzi be apostolo Paulo gblɔ be: “Mido ŋusẽ asi siwo wɔ gblɔdɔɔ kple klo siwo gbɔdzɔ la, eye miyi edzi mianɔ mɔ dzɔdzɔe ɖem na miaƒe afɔwo.” (Heb. 12:12, 13) Nɔvi siwo nɔ anyi le ƒe alafa gbãtɔ me kpe ɖe wo nɔewo ŋu alea. Nenema koe wòle egbea hã. Esi nɔviŋutsu aɖe srɔ̃ ku eye eya ŋutɔ kpe fu geɖe la, egblɔ be: “Meva kpɔe be nu siwo me míato mele míawo ŋutɔ si me o, míate ŋu atia ɣeyiɣi kple zi nenie wòadzɔ ɖe mía dzi o. Ðeko wòle abe ɖe mege dze tɔme ene, eye gbedodoɖa kple ɖokuisinusɔsrɔ̃ ye kpe ɖe ŋunye be nyemenyrɔ o. Nɔviwo ƒe dzidede ƒo nam faa akɔ nam geɖe. Meva de dzesi ale si wòle vevie be maʋli be ƒomedodo nyui nanɔ nye kple Yehowa dome hafi xaxawo nava tum.”\nHamea me tɔ ɖe sia ɖe ate ŋu ade dzi ƒo na nɔvia (Kpɔ memama 14)\n14 Aron kple Hur lé Mose ƒe asi ɖe te ŋutɔŋutɔ le aʋawɔɣi. Míawo hã míate ŋu adi mɔ siwo dzi míato ado alɔ amewo. Ame kawo? Ame siwo le avu wɔm kple tsitsi me kuxiwo, lãmegbegblẽ, ƒometɔwo ƒe tsitretsiɖeŋu alo akogotsitsi, alo le woƒe ame vevi aɖe ƒe ku fam. Míate ŋu ade dzi ƒo na sɔhɛ siwo nu woƒoa nya ɖo be woawɔ nu gbegblẽ alo ati xexea ƒe “nudzedziname” yome, ɖewohĩ be woade suku kɔkɔ, akpɔ ga geɖe, alo axɔ ŋkɔ le dɔ aɖe wɔwɔ me. (1 Tes. 3:1-3; 5:11, 14) Tsɔ ɖe le eme na amewo tso dzi me ne wova Fiaɖuƒe Akpata me, ne miele gbeadzi, ne miele nu ɖum alo miele dze ɖom le kaƒomɔ̃ dzi.\n15. Ŋusẽ kae nya tuameɖowo kpɔna ɖe mía nɔvi Kristotɔwo dzi?\n15 Esi Asa ɖu aʋa dzi nukutɔe megbe la, nyagblɔɖila Azariya de dzi ƒo na eya kple dukɔ la be: “Miawo la, misẽ ŋu, eye miaƒe asi megado agblɔ o, elabena woaɖo miaƒe dɔwɔwɔ teƒe na mi.” (2 Kron. 15:7, etenuŋɔŋlɔ) Nya sia ʋã Asa wòwɔ tɔtrɔ geɖe hegbugbɔ subɔsubɔ dzadzɛa ɖo anyi. Wò hã wò nya tuameɖowo ate ŋu awɔ dɔ gã aɖe ɖe amewo dzi. To esia dzi la, àte ŋu akpe ɖe wo ŋu woasubɔ Yehowa nyuie wu. (Lod. 15:23) Eye mègabu ŋusẽ nyui si nàkpɔ ɖe amewo dzi ne èdo asi ɖe dzi ɖo nya ŋu wòde dzi ƒo na wo le kpekpeawo me la nu tsɛ o.\n16. Abe Nehemiya ene la, aleke hamemetsitsiwo ate ŋu ado ŋusẽ hamea me tɔwo? Gblɔ ale si haxɔsetɔwo kpe ɖe wò ŋutɔ ŋuwòe.\n16 Le Yehowa ƒe kpekpeɖeŋu me la, Nehemiya kple ame siwo nɔ eŋu la do ŋusẽ woƒe alɔwo ɖe dɔa ŋu. Wowu Yerusalem gliawo ɖoɖo nu le ŋkeke 52 pɛ ko megbe! (Neh. 2:18, etenuŋɔŋlɔ; 6:15, 16) Menye ɖe Nehemiya kpɔ dɔa dzi ko evɔ o. Eya ŋutɔ hã kpe asi ɖe Yerusalem gliawo ɖoɖo ŋu. (Neh. 5:16) Egbea hã, hamemetsitsi lɔ̃ame geɖewo srɔ̃ Nehemiya eye wokpea asi ɖe xɔtudɔwo ŋu alo dzraa woƒe Fiaɖuƒe Akpata me ɖo heléa be nɛ. Wodoa ŋusẽ ame siwo tsi dzimaɖi la ƒe alɔwo ne wowɔ dɔ kpli wo le gbeadzi alo yi ɖakpɔ wo ɖa le aƒe me.—Xlẽ Yesaya 35:3, 4.\n“WÒ ASIWO MEGADO AGBLƆ O”\n17, 18. Nu ka dzie míate ŋu aka ɖo ne kuxiwo ɖe kpe na mí alo míetsi dzimaɖi?\n17 Sɔbɔsubɔ kple mía nɔviwo asi-le-asi-me nana míewɔa ɖeka. Egawɔnɛ be míezua xɔlɔ̃ vavãwo eye míekana ɖe yayra siwo Mawu Fiaɖuƒea ahe vɛ dzi geɖe wu. Ne míedoa ŋusẽ mía nɔviwo ƒe alɔ la, ekpena ɖe wo ŋu wowɔa avu kple dziɖeleameƒo eye wokpɔa mɔ be nuwo ava nyo le etsɔme. Azɔ hã etua míawo ŋutɔ ɖo eye míaƒe susu nɔa nu siwo ŋugbe Mawu do na mí la ŋu. Ɛ̃, ŋusẽ ɖoa míaƒe alɔwo ŋu vavã.\n18 Mina ale si Yehowa kpe ɖe esubɔla wɔnuteƒewo ŋu hekpɔ wo ta le blema natu míaƒe xɔse kple kaka ɖe eya amea dzi ɖo. Ne kuxiwo ɖe kpe na wò si na nètsi dzimaɖi la, mègana ‘wò asiwo nado agblɔ o’! Ke boŋ do asi ɖa nàlé Yehowa ƒe asi to gbedodoɖa nɛ dzi be wòado ŋusẽ wò ahakplɔ wò be wò asi nasu Fiaɖuƒea ƒe yayrawo dzi.—Ps. 73:23, 24.\nƉoe Ɖe Amewo Ɖoe Ɖe Amewo Mègana ‘Wò Asiwo Nado Agblɔ O’